Nobelova cena za mier: Medzi nominovanými sú aj premiéri Grécka a Macedónska

ŠTOKHOLN. Nórsky Nobelov výbor v utorok oznámil, že dostal viac ako 300 nominácií na Nobelovu cenu za mier, informovala agentúra DPA. Medzi nominovanými je aj Úrad vysokého komisára OSN pre utečencov (UNHCR), i predsedovia vlád Grécka a Macedónska Alexis Tsipras a Zoran Zaev. Macedónsky a Grécky parlament v januári ratifikovali dohodu o zmene názvu krajiny na Republika Severné Macedónsko. Zoznam s 304 nomináciami zahŕňa 219 jednotlivcov a 85 organizácii. Podľa výboru je štvrtý najdlhší v histórii odovzdávania ceny. Najvyšší počet 376 nominácií zaznamenali v roku 2016. Posledný termín na odovzdanie nominácií bol 31. január. Právo nominovať majú politici, akademickí pracovníci, laureáti Nobelovej ceny za mier, šéfovia mierových inštitúcií a súčasní a bývali členovia Nobelovho výboru. Päťčlenný výbor nominujúcim radí, aby svoj výber neprezrádzali; neexistujú však žiadne oficiálne pravidlá, ktoré by im v tom bránili. Viacerí členovia nórskej Socialistickej ľavicovej strany (SV) povedali, že nominovali UNHCR, ktorý už cenu získal v rokoch 1954 a 1955. Premiérov Grécka a Macedónska nominovali politické skupiny Európskeho parlamentu (EP). Nobelovu cenu za mier udeľujú od roku 1901. V roku 2018 ju získali konžský gynekológ Denis Mukwege a iracká jezídka Nadia Muradová.


Na zuby sa kedysi používalo mydlo. Domáce čistenie rozbehla najmä vojna

Rímsky básnik Ovídius vo svojej knihe Umenie milovať ponúka zaľúbencom rôzne rady. Aby žena dokázala zviesť svoj objekt záujmu, odporúča jej naučiť sa tancovať, dokázať skrývať svoje telesné nedostatky, voňať a v prípade pokazených zubov sa zdržať smiechu. „Tá, ktorej dych páchne, by nemala nikdy prehovoriť pred jedlom,“ svojsky radí umelec vo svojej knihe. Aby mali ľudia v minulosti svieži dych, vyhľadávali pomoc rôznych byliniek. Priekopníkmi využívania mentolu na tieto účely boli ešte pred 3000 rokmi Egypťania. Zmiešavali tiež myrhu s kadidlom, škoricou a medom. O jej zrode a vývoji písal pre Huffington post aj newyorský dentista Thomas P. Connelly. Uvádza, že prvé zubné kefky vyrobili v 13. storočí Číňania, ktorí do nich pracne vkladali chĺpky z prasiat. Babylončania viac ako 4000 rokov pred týmto vynálezom čistili svoju sklovinu natrhanými konárikmi, ktorých konce „rozstrapkali“. V Európe to boli práve francúzski dentisti, ktorí chceli spoločnosť 17. a 18. storočia naučiť používať zubné kefky. Masovo sa začali vyrábať v Anglicku, za ich nárast popularity sa pričinil William Addis z Clerkenwaldu. V Amerike sa masovo začali vyrábať o niečo neskôr, v roku 1885. Jedna zo známych tovární sídlila v Massachusetts. Ako prví ich tu začali predávať balené. Modernejšie nylonové vlákna začala používať až v roku 1938 spoločnosť DuPont. Napriek tomu nebolo čistenie zubov bežným ranným či večerným rituálom ako je to dnes. Tento návyk si osvojili až vojaci v druhej svetovej vojne a po jej skončení si ho priniesli aj domov. Technologický vývoj túto oblasť nášho života neminul. Vynález prvej elektrickej kefky sa pripisuje doktorovi Philippovi Woogovi, ktorý v roku 1954 predstavil vo Švajčiarsku kefku Broxodent. Znovunabíjaciu kefku zas v roku 1961 predstavila firma General Electric. Rotačné schopnosti tomuto šikovnému vynálezu pridal Interplak v roku 1987. Dnes už máme na trhu desiatky variantov zubnej kefky, od klasických plastových, cez drevené, prírodné, elektrické a sonické. Zubná pasta v dobovej forme bola bežnou súčasťou ústnej hygieny v Indii a Číne už 500 rokov p. n. l. Tak ako takmer vo všetkom, v používaní niekdajšej zubnej pasty nezaostávali ani Egypťania, Rimania či Starovekí Gréci. Slúžila na riešenie podobných problémov, ako riešime v súvislosti so zubami aj dnes. Naši predkovia chceli mať zuby aj ďasná zdravé a čisté, biele a okrem toho aj svieži dych. Ingrediencie sa však líšili. Prehistorické pasty obsahovali popol zo zvierat, zhorené škrupiny vajec, podrvenú pemzu. Gréci a Rimania preferovali pasty, ktoré mali aj abrazívne účinky a sklovinu nielen čistili, ale aj obrusovali. Na to využívali podrvené kosti alebo mušle z ustríc. Rimanom záležalo na sviežom dychu, a tak využívali na ochutenie pasty rôzne bylinky, ale aj čierne uhlie či kôru stromov. Číňania do svojich čistiacich zmesí najčastejšie pridávali ženšen, mätu a soľ. Modernú zubnú pastu vyvinuli omnoho neskôr, po roku 1800. V roku 1824 do pasty ako prvý pridal mydlo dentista Peabody. Po roku 1850 mohli ľudia nájsť v zubnej paste ďalšiu ingredienciu, kriedu. V sklenej nádobe vtedy začala pastu predávať značka Colgate. Do tuby ju zas v roku 1892 dostal doktor Washington Sheffield z Connecticutu a o štyri roky neskôr ho začala napodobňovať aj firma Colgate. Po druhej svetovej vojne mydlo nahradili vyspelejšou chémiou, napríklad laurylsulfátom sodným. Prešlo niekoľko ďalších rokov, kým začal Colgate používať v pastách prelomový fluorid. Ten obsahujú mnohé pasty dodnes spolu s rôznymi farbivami, príchuťami či sladidlami a chemickými látkami, ktoré majú pasty stabilizovať, udržať jemné, penivé a vlhké. Trendom je pridané čierne uhlie či rôzne látky s bieliacimi účinkami. Na prvý pohľad môže dentálna niť pôsobiť ako výdobytok modernej doby. Táto pomôcka na mechanické čistenie však prechádzala medzizubnými priestormi našich predkov oveľa skôr. Jej stopy našli výskumníci v zostatkoch zubov prehistorických ľudí. Na čistenie využívali vlasy z konskej hrivy alebo halúzky, ktoré slúžili ako špáradlá na odstránenie nečistôt. Do roku 1815 však ľudia medzizubným priestorom príliš veľkú pozornosť nevenovali. Modernú zubnú niť vyvinul zubár Levi Speark Parmly z New Orleans. Išlo o tenkú hodvábnu, navoskovanú šnúrku, ktorú lekár odporúčal na čistenie zubov svojim pacientom. O nutnosti jej využívania a technikách správneho čistenia zubov dokonca napísal knihu Praktický sprievodca manažmentom zubov. Neskôr vznikli aj nevoskované hodvábne nite a patent na komerčné zubné nite na domáce použitie získala v roku 1898 spoločnosť The Johnson and Johnson v New Jersey. Počas Druhej svetovej vojny bol hodváb nahradený nilonom. V roku 1872 zas Silas Noble a J. P. Cooley získali patent na prístroj na výrobu špáradiel. Keď sa našim predkom v ústnej dutine objavili praskliny, zádery, zubné kazy alebo im vypadol zub, nebolo im to vždy jedno. So zubnými kazmi súvisela aj bolesť a aby sa od nej oslobodili, navštívili zubára. V minulosti sa kazy a diery v zuboch vypĺňali tenkými úlomkami kameňov, živicou, gumou alebo rôznymi kovmi. V roku 1848 začal taliansky chirurg Arculanus využívať výplne zo zlata. Zlato ako materiál na výrobu zubnej náhrady už však pred ním používali Etruskovia ešte v roku 700 p. n. l. Zub vyrobili zo slonej alebo inej kosti a zo zlata odliali „mostík“, ktorý nový zub držal na mieste. V 20. storočí sa už bežne ako výplň dier v zuboch využíval amalgám. Ide o zmes striebra, zinku, medi a ortuti v práškovej forme, ktorá sa upravuje do formovateľnej pasty. Ortuť do zubnej výplne začali zubári pridávať už začiatkom 19. storočia, no stále len v malom množstve, pretože sa musela dlho nahrievať, kým sa roztopila a mohla tvarovať. Pomáhala držať jednotlivé zložky výplne pokope. V roku 1819 Angličan menom Bell vytvoril prvú amalgámovú zmes s väčším obsahom ortute, ktorá sa ľahko tvarovala aj pri izbovej teplote. A hoci patrí k najstarším zubným plombám modernej doby, pre obsah spomínanej ortuti, z ktorého môžu plynúť zdravotné riziká, sa využíva čoraz menej. Túto zmes nahrádzajú fotokompozity z organického a anorganického plniva, nanokompozity či skloionomérne cementy.


Veľryby sa zmenšili o niekoľko metrov, môže za to človek

Keďže sa rybári zameriavali na najväčšie jedince, párili sa menšie veľryby.

BRATISLAVA. Bolo to vidno už desaťročia pred kritickým momentom, no v nadmernom love veľrýb sa stále pokračovalo. Nezmenšoval sa len počet veľrýb, ale aj veľkosť týchto morských cicavcov, ktoré môžu merať aj tridsať metrov. Christopher Clements z Univerzity v Zürichu porovnával veľkosť ulovených veľrýb od roku 1900 do roku 1985, keď vstúpil do platnosti celosvetový zákaz lovu veľrýb. „Pozreli sme sa na údaje o vráskavcoch ozrutných, vráskavcoch myšok, vráskavcoch severných a vorvaňoch tuponosých. Zistili sme, že ich veľkosť sa výrazne zmenšovala, napríklad vorvane boli v 80. rokoch priemerne o štyri metre kratšie ako v roku 1905,“ cituje ho BBC. Došlo k tomu podľa neho zrejme tak, že lovci si cielene vyberali najväčšie jedince a párili sa tak čoraz menšie veľryby. „Znamená to, že varovné signály sme videli štyridsať rokov pred tým, ako nastal kolaps veľrybích populácií,“ hovorí Clements. Ak by sme podľa neho tieto údaje mali v 40. alebo v 50. rokoch minulého storočia, keď sa už dalo zmenšovanie pozorovať, lov veľrýb sa mohol obmedziť už vtedy a zabránilo by sa tak najhoršiemu. Očakáva, že skúmanie veľkostí jedincov by mohlo pomôcť aj pri iných živočíšnych druhoch, ktoré môžu byť ohrozené. „Mohli by sme zasiahnuť skôr, aby sme tomu zabránili,“ dodáva Clements. Nadmerný rybolov môže populácie morských živočíchov zničiť natoľko, že návrat do pôvodného stavu bude trvať desaťročia, ak je to ešte vôbec možné. Ako ukážkový príklad tohto javu sa uvádzajú práve veľryby. Spoluautor štúdie Mark Hindell z austrálskej Tasmánskej univerzity zdôrazňuje, že na to, aby sme vedeli vyhodnotiť hrozbu, nestačí len počítať jedince. „Ak sa zameriate len na to, môžu vám ujsť mnohé ďalšie veci, ktoré sa v číslach neprejavia. Napríklad zmeny v správaní. A potom pre vás môže byť kolaps ich populácie šokom,“ hovorí pre The Australian. D.O.I.: 10.1038


Macedónskych nacionalistov odsúdili za pokus o vraždu poslanca

Politik prežil len preto, lebo si útočníci mysleli, že je už mŕtvy.

SKOPJE. Siedmich macedónskych nacionalistov odsúdil vo štvrtok súd v Skopje k trestom odňatia slobody v trvaní 10 až 13 rokov za minuloročný pokus o vraždu poslanca Zjadina Selu, ktorý je predsedom menšinovej strany Koalícia Albáncov. K pokusu o jeho zabitie došlo počas minuloročných nepokojov, pri ktorých vtrhol zhruba stočlenný dav macedónskych militantných nacionalistov do budovy parlamentu v metropole Skopje a začal útočiť na prítomných poslancov a novinárov. Ako vo štvrtok na súde vyhlásil žalobca Darko Jakimovski, albánskeho poslanca útočníci nemlátili náhodne, ale šlo skutočne o pokus o jeho vraždu, keďže si ho pred brutálnou bitkou cielene vytiahli zo skupiny ostatných brániaciach sa poslancov. Sela bol po útoku desať dní v bezvedomí, utrpel poškodenie mozgu a stratu pamäte. Podľa Jakimovského prežil len preto, lebo si útočníci mysleli, že je už mŕtvy.


Izraelského premiéra sklamal Kerryho prejav

Netanjahu sa nevie dočkať spolupráce s Donaldom Trumpom a jeho administratívou, s ktorou plánuje napraviť škody, ktoré podľa neho vznikli.

TEL AVIV. Izraelský premiér Benjamin Netanjahu odsúdil dnes prejav amerického ministra zahraničných vecí Johna Kerryho o mieri na Blízkom východe a Kerryho víziu označil za "skreslenú proti Izraelu". "Vyše hodiny Kerry posadnuto riešil osady a sotva sa dotkol koreňa tohto konfliktu - nesúhlasu Palestínčanov so židovským štátom," povedal izraelský premiér počas tlačovej konferencie naživo vysielanej v televíznom prenose, ktorou reagoval na Kerryho mierovú blízkovýchodnú víziu. Kerryho prejav bol podľa Netanjahua "hlbokým sklamaním" a jeho víziu považuje za protiizraelskú, uviedla kancelária premiéra v oficiálnom vyhlásení vydanom pri tejto príležitosti. Šéf americkej diplomacie podľa Netanjahua strávil väčšinu prejavu obviňovaním Izraela a chválením palestínskych teroristov. "Izrael sa už teší na spoluprácu so zvoleným prezidentom Donaldom Trumpom a americkým Kongresom... na zmiernení škôd napáchaných touto rezolúciou a napokon jej zrušením," dodal v súvislosti s rezolúciu Bezpečnostnej rady OSN odsudzujúcou izraelské osídľovacie aktivity na palestínskych územiach. Palestínsky prezident Mahmúd Abbás v reakcii na Kerryho prejav zasa vyhlásil, že jeho strana sa vráti k mierovým rokovaniam iba vtedy, ak Izrael zastaví výstavbu osád. Abbás uviedol, že je pripravený obnoviť rokovania "v rámci konkrétneho časového plánu a v súlade s medzinárodným právom". A to by malo zahŕňať tiež odkaz na rezolúciu Bezpečnostnej rady OSN prijatú v piatok, ktorá označila židovské osady za protizákonné. Kerry dnes vyhlásil, že Spojené štáty umožnili minulý týždeň schválenie rezolúcie OSN o židovských osadách v snahe udržať riešenie izraelsko-palestínskej otázky v podobe dvoch štátov. Zdôraznil, že "jediná cesta k dosiahnutiu spravodlivého a trvácneho mieru medzi Izraelom a Palestínčanmi" je riešenie v podobne dvoch štátov. Kerry hovoril vo Washingtone v rámci svojho rozlúčkového prejavu vo funkcii niekoľko dní po tom, ako USA odmietli vetovať rezolúciu BR OSN označujúcu izraelské osady v Predjordánsku a vo východnom Jeruzaleme za ilegálne.


Rusov baví robiť nám zle, vyhlásil šéf CIA

Na bezpečnostnom diskusnom fóre v Aspene hovoril šéf americkej CIA Mike Pompeo.

ASPEN. Rusko nielen zasahovalo, ale aj bude zasahovať do americkej politiky, pretože Spojené štáty sú pre ruské vedenie tŕňom v oku. Na Aspenskom bezpečnostnom fóre, každoročnom diskusnom podujatí v známom americkom lyžiarskom stredisku, to v piatok vyhlásil šéf americkej tajnej služby CIA Mike Pompeo. "Myslím si, že budú vždy pátrať po tom, ako by nám mohli skomplikovať život. Mám za to, že sú presvedčení, že je to takto správne," vyhlásil riaditeľ CIA. Pompeo sa posťažoval aj na pôsobenie Moskvy v Sýrii, kde ruská armáda stojí na strane sýrskeho prezidenta Baššára Asada. Ten je podľa šéfa CIA prekážkou nájdenia mieru v krajine. Rusko by sa podľa neho malo v Sýrii viac venovať boju proti organizácii Islamský štát. "Je len minimum dôkazov, že by Rusko malo nejakú ucelenú stratégiu proti militantom z Islamského štátu," vyhlásil Pompeo. Namiesto toho bojuje za Asada, ktorý je podľa šéfa CIA "bábkou v rukách Iránu". Rusko navyše podľa Pompea zo Sýrie len tak ľahko neodíde, pretože "má veľmi rado svoju námornú základňu v Tartúse", sýrskom meste na pobreží Stredozemného mora. Napriek tomu, že sú vzťahy medzi Ruskom a Spojenými štátmi v súčasnosti podľa Pompea "komplikované", šéf CIA dúfa, že existujú spôsoby, ako môžu tieto dve krajiny v budúcnosti efektívne spolupracovať v boji proti terorizmu. Pompeo ponúkol pohľad aj do jeho častej komunikácie s americkým prezidentom Donaldom Trumpom, keď v Aspene vyhlásil, že prezident sa ho najčastejšie zo všetkého pýta na Severnú Kóreu. "Stále to nosí v hlave," povedal šéf CIA. Severná Kórea uskutočnila začiatkom júla test medzikontinentálnej balistickej strely, ktorá by mohla doletieť až na územie USA. Podľa Pompea je hlavným zámerom Spojených štátov zabrániť Severokórejčanom v ďalšom vývoji rakiet dlhého doletu. Je totiž podľa neho "veľký rozdiel, či má Severná Kórea raketu schopnú zasiahnuť Spojené štáty, alebo či má celý arzenál takýchto rakiet". V súvislosti so severokórejským vodcom Kim Čong-unom Pompeo poznamenal, že síce je podľa niektorých ľudí iracionálny, podľa šéfa CIA však veľmi dobre rozumie "svojej základnej misii, a tou je udržať sa pri moci".


Kongres zrušil Obamove nariadenia o ťažbe uhlia a kontrole zbraní

Republikáni sa snažia zvrátiť podľa nich prílišnú reguláciu Obamovej administratívy.

WASHINGTON.  Republikánmi ovládaný americký Kongres zrušil vo štvrtok opatrenia týkajúce sa životného prostredia a kontroly zbraní, prijaté počas úradovania demokratického prezidenta Baracka Obamu. Senát udelil finálny súhlas opatreniu, ktorým sa ruší nariadenie, zabraňujúce vyhadzovaniu odpadu vznikajúcemu pri ťažbe uhlia, do okolitých potokov a riek. Snemovňa zas schválila uznesenie, ktorým sa ruší kontrola kúpy zbraní mentálne postihnutými poberateľmi sociálnych dávok. Republikánski zákonodarcovia kritizovali Obamovo nariadenie za to, že posilňuje negatívny stereotyp, že ľudia s mentálnym postihnutím sú nebezpeční. Toto hlasovanie bolo prvým zo série krokov, ktoré sa od Republikánov v týchto týždňoch očakávali v snahe zvrátiť podľa nich prílišnú reguláciu Obamovej administratívy.


Loď zakotvila v prístave v meste Senglea.

VALLETTA. Maltské špeciálne jednotky zadržali tanker, ktorý uniesli migranti, po tom ako ich zachránil v Stredozemnom mori, a eskortovali ho do prístavu na Malte. Loď zakotvila v prístave v meste Senglea, kde už čakalo niekoľko policajných dodávok, aby migrantov odviezli do väzby, v ktorej ich budú neskôr vyšetrovať. Štyroch migrantov z lode odviedli v putách. Niektorí z migrantov, medzi ktorými bolo aj 12 detí, po vystúpení na pevninu podľa DPA bozkávali zem. Maltské úrady stanovili počet zachránených na 108. Humanitárne organizácie varovali pred označovaním týchto migrantov za pirátov, pričom argumentovali tým, že konali v sebaobrane, aby neboli vrátení naspäť do Líbye zmietanej bezprávím. Talianske a maltské úrady v stredu informovali, že skupina uniesla turecký tanker El Hiblu 1 po tom, ako ich zachránil pri pobreží Líbye, kam ich mal následne doviezť. Migranti však donútili posádku, aby zmenila smer a plavila sa k Európe. Taliansky minister vnútra Matteo Salvini uviedol, že loď zachránila zhruba 120 ľudí a incident nazval "prvým činom pirátstva na otvorenom mori s migrantmi" ako údajnými únoscami. Salvini , ktorý je lídrom protiprisťahovaleckej strany Liga Severu, vyjadril maltským ozbrojeným pochvalu. Vyhlásil, že "imigrácia je riadená zločincami a malo by sa jej zamedziť všetkými nutnými zákonnými prostriedkami", uviedla tlačová agentúra AP. Keď maltské jednotky zadržali tanker, smeroval k Malte a talianskemu ostrovu Lampedusa. Kontakt s ním nadviazali, keď bol vzdialený 30 námorných míľ od pobrežia (zhruba 55 kilometrov). Kapitán ozbrojeným jednotkám povedal, že nemá loď pod kontrolou a že viacero migrantov sa vyhráža a núti jeho posádku, aby pokračovala na Maltu. Tanker pred vstupom do maltských vôd zastavila hliadkovacia loď. Po tom, ako ozbrojené jednotky tanker zadržali, kontrolu nad ním odovzdali naspäť jeho kapitánovi. Informácie o stave posádky El Hiblu 1 zatiaľ nie sú známe.


Veľká Británia by mala uvažovať o odložení brexitu, tvrdí parlamentný výbor

Británia a EÚ chcú dosiahnuť dohodu o budúcich vzťahoch do jesene.

LONDÝN. Veľká Británia by mala uvažovať o odložení brexitu, pretože pravdepodobne nebude existovať dostatok času na dosiahnutie dohody s Európskou úniou. Uviedol to výbor britského parlamentu v správe, ktorú zverejnil v nedeľu. Výbor Dolnej snemovne pre vystúpenie z EÚ uviedol, že ak hlavné aspekty budúcich vzťahov s Európskou úniou nebudú vyriešené do októbra, Británia by sa mala snažiť o krátke predĺženie členstva v únii.Británia a EÚ chcú dosiahnuť dohodu o budúcich vzťahoch do jesene, aby ju národné parlamenty mohli schváliť predtým, ako Británia z bloku oficiálne vystúpi 29. marca 2019. Britskí poslanci vo svojej správe uviedli, že v prípade nutnosti by mala existovať možnosť predĺžiť navrhované zhruba dvojročné prechodné obdobie po oficiálnom vystúpení. Brusel a Londýn sa zatiaľ v princípe dohodli, že Británia zostane v niektorých štruktúrach EÚ do konca roku 2020. Správu odmietli podporiť siedmi z 21 členov výboru. Títo stúpenci brexitu uviedli, že v prípade uviaznutia rokovaní by sa Británia nemala usilovať o predĺženie členstva v bloku, ale radšej by mala z EÚ odísť bez dohody.


Európsky parlament pomenoval rozhlasové štúdio po novinároch zavraždených v Štrasburgu

Novinári zomreli po útoku zradikalizovaného atentátnika na Vianočných trhoch v Štrasburgu.

ŠTRASBURG. Európsky parlament v pondelok večer pomenoval rozhlasové štúdio tejto európskej inštitúcie po dvoch novinároch, ktorí sa v decembri stali obeťami teroristického útoku v centre Štrasburgu. Zákonodarný zbor EÚ vzdal hold talianskemu novinárovi Antoniovi Megalizziovi a poľskému novinárovi a zamestnancovi EP Bartoszovi Orent-Niedzielskému. Obaja zahynuli po útoku zradikalizovaného atentátnika, ktorý začal strieľať do davu na Vianočných trhoch v Štrasburgu práve v dobe, keď prebiehalo decembrové plenárne zasadnutie EP. Dva mesiace po tomto útoku bolo Štúdio 1 rozhlasu Európskeho parlamentu v Štrasburgu pomenované po oboch novinároch. Pamätnú tabuľu odhalil predseda EP Antonio Tajani v prítomnosti členov rodín oboch zavraždených novinárov. "Antonio a Bartosz boli súčasťou nás všetkých. Ich projekt, ktorý bol reštartovaný, premení naše spomienky na živú prítomnosť týchto dvoch mladých novinárov. Vždy budeme obhajovať naše hodnoty, ktoré sú aj ich hodnotami," uviedol Tajani počas príhovoru.


1. 168 metrov a 47 poschodí. Slovensko bude mať novú najvyššiu budovu: The construction of Slovakia’s first skyscraper may start soon 2. Zázrak prišiel z ničoho nič – alebo presnejšie, z Pezinka, píše americká novinárka Anne Applebaum: Washington Post describes Čaputová as Slovakia’s success 3. Kde v Tatrách nájdete latrínu vo výške viac ako 2 000 metrov? The High Tatras hide the most spectacular outhouse 4. Klasický ruský balet, ochutnávky jedla či tradičný džezový festival. V Bratislave sa stále niečo deje: Top 10 events in Bratislava 5. Na internete sa objavila nahrávka Gorily. A spôsobila rozruch: Gorilla recording has been leaked online 6. V rebríčku nemocníc nastali zmeny. Kto tento rok bodoval? Which are the best hospitals in Slovakia? 7. Práce na novej autobusovej stanici napredujú: The construction of the new bus station in Bratislava has progressed 8. Bratislavská Petržalka sa rozšíri. V novej štvrti vysadili takmer 600 stromov a 15-tisíc kríkov: Bratislava's Petržalka to be extended 9. Donovaly skrývajú aj miesta, kde sa dotknete neba: Dancing in the dark under a star-spangled sky at Kozí Chrbát 10. Slovensku ide karta: Dve nominácie na nahrávku roka za dva dni: Two nominees for Record of the Year released within a week Až 70 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka.  Len 18 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Moldavsko anulovalo víťazstvo proeurópskeho starostu Kišiňova

Proeurópsky orientovaný kandidát Andrei Nastase podal voči verdiktu odvolanie.

KIŠIŇOV. Moldavský súd anuloval volebné víťazstvo proeurópskeho kandidáta na starostu hlavného mesta Kišiňov. Súd v moldavskej metropole v utorok večer rozhodol, že Andrei Nastase nevyhral voľby, ktoré sa uskutočnili 3. júna, pričom neudal dôvod svojho rozhodnutia. V stredu sa Nastase voči verdiktu odvolal tvrdiac, že je politicky motivovaný.Podľa analytikov Nastase zrejme porušil volebné pravidlá. A to tak, že oslovoval svojich voličov aj po ukončení povoleného obdobia určeného na kampaň.Štyridsaťdvaročný Nastase, ktorý je prokurátorom, je odporcom miestnych oligarchov a proruskej politiky v Moldavsku. Vo voľbách získal 52,5 percenta hlasov a porazil socialistu Iona Cebana, ktorý vyzýval na bližšie vzťahy s Moskvou. Nastase bol jedným z organizátorov veľkých protikorupčných protestov v roku 2015, ktoré zvolali po tom, čo sa z moldavského bankového systému stratila miliarda dolárov.


Novými členmi Rady ÚVO budú Vladár a Nerušilová

Jeden z kandidátov sa vzdal kandidatúry.

BRATISLAVA. Novými členmi Rady Úradu pre verejné obstarávanie (ÚVO) budú s účinnosťou od 28. septembra Marek Vladár a Nina Nerušilová. Informoval o tom v stredu vo vyhlásení po rokovaní vládneho kabinetu premiér Robert Fico (Smer). Verejné vypočutie kandidátov na člena Rady ÚVO sa konalo 8. a 15. augusta. Na verejnom vypočutí 8. augusta sa zúčastnili Juraj Tkáč, Nina Nerušilová a Marek Vladár. Kandidát Jozef Ráž v tomto kole oznámil listom stiahnutie svojej kandidatúry. Na vypočutí 15. augusta sa zúčastnili Elena Sivová, Jaroslav Lexa a Martin Garaj. Jeden z kandidátov, Juraj Bugala, sa 14. augusta vzdal kandidatúry. Vladár, ktorý okrem iného v období júna 2010 až júla 2012 pôsobil ako podpredseda ÚVO a v súčasnosti pôsobí ako generálny riaditeľ sekcie ekonomiky na rezorte vnútra, "pôsobením v rade ÚVO nechce stratiť kontakt s verejným obstarávaním", v oblasti ktorého sa pohybuje od roku 2004. "Plánujem v rámci členstva v rade aplikovať všetky skúsenosti, ktoré som získal na všetkých v minulosti absolvovaných pozíciách. Budem rád, keď to bude prínosom aj pre radu a následne možno aj pre nejakú rozhodovaciu prax ÚVO," dodal 8. augusta Vladár. Nerušilová, ktorá sa v oblasti verejného obstarávania pohybuje asi desať rokov a aktuálne pôsobí ako riaditeľka odboru verejného obstarávania na ministerstve školstva, za najväčší problém verejného obstarávania považuje právnu neistotu verejných obstarávateľov. "Zákon o verejnom obstarávaní nie je čierno-biely a cesta uzatvoriť nejakú zmluvu je kľukatá. Práve toto ja vnímam osobne ako problém verejného obstarávania," povedala. Jej motiváciou stať sa členkou Rady ÚVO je "ďalší posun na získanie nových skúseností". "Bola by som rada, keby aj do rozhodovania v rámci Rady ÚVO bolo vneseného trochu sedliackeho rozumu. To je to, čo by som možno mohla priniesť," doplnila 8. augusta Nerušilová. Rada ÚVO má deväť členov, predsedu a dvoch podpredsedov úradu a šesť členov menovaných vládou. Rada ÚVO rozhoduje o odvolaniach proti rozhodnutiam úradu vydaným v konaní o preskúmanie úkonov kontrolovaného (obstarávateľa), o rozhodnutiach úradu mimo odvolacieho konania, o návrhoch na vyhotovenie referencie, na odstránenie chýb v referencii alebo úpravu referencie a o proteste prokurátora.


Útočník z Berlína bol podľa správy súčasťou siete extrémistov

Pri útoku na vianočných trhoch v Berlíne v roku 2016 zabil 12 ľudí a ďalších vyše 50 zranil.

BERLÍN. Tunisan, ktorý v roku 2016 spáchal smrtiaci útok na vianočných trhoch v Berlíne, bol súčasťou celoeurópskej siete islamských extrémistov. Informoval o tom v piatok nemecký týždenník Der Spiegel. Anis Amri, ktorý zomrel pri prestrelke s talianskymi policajtmi niekoľko dní po útoku v nemeckej metropole, mal podľa správy kontakty so stúpencami teroristickej skupiny Islamský štát vrátane extrémistov spojených s útokmi v Paríži z roku 2015. Der Spiegel sa podľa agentúry AP odvoláva na dokumenty Spolkovej prokuratúry a polície, vychádzajúce zo záznamov rozhovorov vo väzení, týkajúcich sa Francúza Clémenta Baura, ktorého zadržali v roku 2017 za plánovanie útoku počas prezidentských volieb v krajine. Baur podľa správy povedal, že Amri bol súčasťou plánu vykonania súbežných útokov v Európe - konkrétne Berlíne, Paríži a Bruseli - a že bol fascinovaný útokom nákladným vozidlom vo francúzskom meste Nice z roku 2016. Baur je podozrivý, že v Berlíne na jeseň 2016 plánoval bombový útok spolu s Amrim a islamistom Magomedom-Alim C., ktorého však navštívili policajti, v dôsledku čoho od svojho zámeru upustili, približuje agentúra DPA. Amri následne v decembri 2016 ukradol nákladné vozidlo a vrážal do ľudí na vianočnom trhu na námestí Breitscheidplatz. Zabil 12 ľudí a ďalších vyše 50 zranil. Tunisan, ktorý bol stúpencom Islamského štátu, žil v nemeckej metropole ako odmietnutý azylant, pričom tam navštevoval salafistické mešity a predával drogy, ktoré podľa výsledkov pitvy aj užíval.


Alžírske úrady nepredĺžili akreditáciu francúzskemu novinárovi

Aymeric Vincenot pôsobil pre AFP v tejto krajine od júna roku 2017.

ALŽÍR. Alžírske úrady odmietli predĺžiť akreditáciu vedúcemu miestnej pobočky francúzskej tlačovej agentúry AFP Aymericovi Vincenotovi, ktorý v tejto krajine pôsobil od júna roku 2017. Ako informovala agentúra AFP, Vincenot bol alžírskymi úradmi donútený najneskôr do utorka večera, keď mu vypršalo povolenie na pobyt v Alžírsku. K tomuto de facto vyhosteniu francúzskeho novinára došlo v situácii, keď je Alžírsko dejiskom bezprecedentných protestov, ktoré medzičasom donútili dlhoročného prezidenta Abdala Azíza Butefliku, aby sa nepokúšal o znovuzvolenie do úradu a následne aj k tomu, že 2. apríla podal demisiu. Najvyšší predstaviteľ agentúry AFP Fabrice Fries odsúdil postup alžírskych úradov proti Vincenotovi ako neprijateľný.


Americký minister financií dostal na protest proti daňovej reforme balík hnoja

Zásielka bola určená aj pre prezidenta Donalda Trumpa.

WASHINGTON. Balíček s konským hnojom dostal americký minister financií Steven Mnuchin ako protest proti rozsiahlej daňovej reforme, ktorá začne platiť od januára. Zásielka, ktorá bola zanechaná na príjazdovej ceste pri Mnuchinovom dome v losangeleskej štvrti Bel Air, bola určená aj pre prezidenta Donalda Trumpa, ktorý z reformy urobil jeden z pilierov svojho politického programu. K balíčku sa prihlásil istý Robert Strong, ktorý v Los Angeles pôsobí ako psychológ, uviedla v noci na utorok agentúra Reuters. Strong povedal, že hnoj poslal ministrovi na znamenie nesúhlasu s daňovou reformou, ktorá podľa neho poškodí chudobných Američanov. Dôvod, prečo si Strong vybral hnoj, je jednoduchý. "Protest by mal mať vtipný náboj," vysvetlil. Zásielku hnoja pri Mnuchinovom dome objavil sused. Balíček, ktorý bol vybavený popisom, že ide o vrátenie daňovej reformy Mnuchinovi a Trumpovi, vyvolal bezpečnostné pochybnosti. Preto ho najprv pyrotechnici preverili röntgenom, ale žiadne riziko nezistili. Vedenie losangeleskej polície uviedlo, že dodávka hnoja pred bránu Mnuchinovej rezidencie zrejme nebola trestným činom. Pokiaľ totiž balíček nebol nejako nebezpečný, bola protestná akcia legálna. Biely dom ani ministerstvo financií sa k akcii nevyjadrilo. Najrozsiahlejšiu reformu daní od čias prezidenta Ronalda Reagana, ktorý vládol v 80. rokoch, schválil Kongres pred týždňom. Trump ju následne podpísal. Reforma okrem iného znižuje dane z príjmov právnických osôb na 21 percent z terajších 35 percent a jednotlivcom umožňuje znížiť daňový základ o dvojnásobok súčasného stavu. Kritici vyhlasujú, že prospech z daňových úprav budú mať predovšetkým korporácie a bohatí ľudia. Trump takéto závery odmieta a tvrdí, že zmeny povzbudia celé hospodárstvo, predovšetkým strednú triedu. Podľa niektorých prognóz zmeny zvýšia štátny dlh v nadchádzajúcich desiatich rokoch o takmer 1,5 bilióna dolárov, čo ale rada republikánov spochybňuje.


Trump telefonoval s Mayovou ohľadom jadrových zbraní

Obaja štátnici taktiež hovorili o otázkach zbraní týkajúcich sa Severnej Kórey.

WASHINGTON. Americký prezident Donald Trump a britská premiérka Theresa Mayová telefonovali spolu v sobotu ohľadom viacerých otázok vrátane jadrovej dohody s Iránom. Stalo sa tak týždeň pred tým, ako sa prezident rozhodne, či Washington od tohto dokumentu odstúpi. Informovala o tom z noci na nedeľu agentúra Reuters s odvolaním sa na Biely dom. Trump varoval, že Spojené štáty môžu od predmetnej dohody odstúpiť, keď bude 12. mája obnovovaná jej platnosť. Šéf Bieleho domu požaduje, aby európski spojenci jeho krajiny "napravili obrovské nedostatky" tejto dohody, inak je pripravený opäť uvaliť na Irán sankcie. Jadrová dohoda z roku 2015 je výsledkom dohovoru medzi Iránom a šiestimi svetovými veľmocami - Britániou, Čínou, Francúzskom, Nemeckom, Ruskom a USA. Na jej základe boli stiahnuté medzinárodné sankčné opatrenia voči Teheránu výmenou za záväzok, že sa Irán nebude usilovať o vývoj jadrových zbraní. V telefonickom rozhovore s Mayovou Trump "zdôraznil svoj záväzok zabezpečiť, aby Irán jadrové zbrane nikdy nevyvíjal," uviedol vo vyhlásení Biely dom. Obaja štátnici taktiež hovorili o otázkach jadrových zbraní týkajúcich sa Severnej Kórey. V rámci nadchádzajúcej schôdzky prezidenta Trumpa so severokórejským lídrom Kim Čong-unom prezident zdôraznil svoj cieľ v procese denuklearizácie Kórejského polostrova, dodal Biely dom. Aj v rámci snáh s cieľom presvedčiť Spojené štáty, aby od dohody s Iránom neodstúpilo, do Washingtonu v nedeľu odcestuje britský minister zahraničných vecí Boris Johnson. Ten sa počas dvojdňových rokovaní stretne s americkým viceprezidentom Mikeom Pencom či poradcom pre národnú bezpečnosť USA Johnom Boltonom.


Washington požiada sudcu, aby zablokoval Trumpov nový cestovný zákaz

Zrevidovaný výnos na 90 dní zakazuje vydávať nové víza občanom zo šiestich prevažne moslimských krajín.

SEATTLE. Americký štát Washington požiada federálneho sudcu, aby zablokoval prepracovaný cestovný zákaz prezidenta Donalda Trumpa.Washington bol prvým štátom USA, ktorý podal na súde žalobu proti pôvodnému Trumpovmu cestovnému zákazu, vydanému 27. januára. Výsledkom bolo to, že federálny sudca v Seattli pozastavil uplatňovanie tohto zákazu po celých Spojených štátoch.Washingtonský generálny prokurátor Bob Ferguson oznámil, že štát požiada sudcu, aby rozšíril svoj dočasný súdny zákaz pôvodného Trumpovho cestovného nariadenia aj na prezidentov prepracovaný dekrét.Trumpov zrevidovaný výnos na 90 dní zakazuje vydávať nové víza občanom zo šiestich prevažne moslimských krajín: Somálska, Iránu, Sýrie, Sudánu, Líbye a Jemenu. Výnos tiež dočasne, na 120 dní, zastavuje americký utečenecký program. Tento dekrét má začať platiť od 16. marca.Na rozdiel od prvého dekrétu sa v novom Trumpovom nariadení uvádza, že súčasných držiteľov vstupných amerických víz sa cestovný zákaz netýka a môžu slobodne pricestovať do USA. Z nového dekrétu je tiež odstránená formulácia, ktorá by uprednostňovala náboženské menšiny.Havaj podal žalobu proti Trumpovmu prepracovanému cestovnému zákazu už v stredu a uviedol, že poškodí jeho moslimských obyvateľov, cestovný ruch a zahraničných študentov.


STĹPČEK ZUZANY KEPPLOVEJČlánok 7 si naštudujeme kvôli Orbánovi

U európskych ľudovcov ešte stále hovoria, že treba poctivo zhodnotiť situáciu, pretože sa nevedia odpútať od obrazu Orbána ako bojovníka proti komunizmu.

Tak nejako sme tušili, že keď Orbán siahne na CEU, pochopia to už aj v poslednej lavici Európskeho parlamentu. Že jeho spôsoby nie sú nejakým lokálnym špecifikom, niečím ako prízvuk v angličtine. Že Orbánove predstavy o riadení krajiny, to nie je stavanie sa na vlastné nohy. Akokoľvek by sme chceli láskavo porozumieť jeho plneniu vôle voličov, či ako tomu hovorí, ale vnášanie prvkov z minulých režimov a zo súčasných nedemokratických zriadení, nie je čímsi, čo treba len prečkať. U európskych ľudovcov ešte stále hovoria, že treba "poctivo zhodnotiť situáciu", pretože sa nevedia odpútať od obrazu Orbána ako bojovníka proti komunizmu. Jeho Fidesz z nich navyše robí najsilnejšiu euroskupinu, ťažko sa rozlúčiť. Väčšina europoslancov už nepotrebuje viac dôkazov. Nákupný zoznam maďarského premiéra je dosť dlhý a výživný. Ak navrhujú, aby Orbán stiahol kontroverzné zákony a žiadajú prísny monitoring využitia eurofondov v krajine, tak sa dá povedať, že situáciu už "poctivo zhodnotili". Nie je pravda, že kto je raz dnu, môže si z celého spolku robiť dobrý deň. A o tom je článok 7.


Čo vás čaká v novom čísle magazínu smeŽeny

Na sobotu, 27. mája, sme pre vás pripravili rozhovor s Oľgou Feldekovou, jahodové recepty aj špeciálnu letnú súťaž.

Oľga Feldeková: Humor je pre mňa záhada, možno mu raz prídem na koreň Boho štýl: Aj tento rok si zachováva svoje charakteristické prvky Zbavte sa celulitídy: Nevzhľadné hrbolčeky na koži trápia ženy najmä počas plavkovej sezóny Jahodové všeličo: Prichádza sezóna jahôd. Využite ich doma v kuchyni SÚŤAŽ Letný relax: Spríjemnite si leto niektorou z našich výhier.


Exšéf Trumpovej volebnej kampane ide do väzenia

Manafort čelí dvom žalobám, do začiatku súdu väzenie neopustí.

WASHINGTON. Americký súd vzal v piatok do väzby lobistu Paula Manaforta, bývalého šéfa volebného štábu Donalda Trumpa. Oznámila to agentúra AP. Sudkyňa Amy Bermanová Jacksonová vzhľadom k novým obvineniam zrušila podmienky kaucie a Manafort tak do dátumu súdu väzbu neopustí. Manafort čelí dvom žalobám, prvú začne súd prejednávať v júli, druhú v septembri. Vo Virgínii je obvinený, že sa dopustil daňových únikov a bankových podvodov. Vo Washingtone je stíhaný za pranie špinavých peňazí a zamlčanie lobistických aktivít v prospech proruského ukrajinského prezidenta Viktora Janukovyča. V oboch prípadoch Manafort vinu popiera. Vlani v októbri súd Manafortovi uložil domáce väzenie v jeho dome na washingtonskom predmestí Alexandria. Obvinený sa ale krátko nato so súdom dohodol na kaucii, aby mohol domáce väzenie opustiť. Do zálohy dal niekoľko svojich domov v hodnote takmer 12 miliónov dolárov. Robert Mueller, bývalý šéf FBI, ktorý Manafortove kauzy vyšetruje, vzniesol ale pred týždňom proti lobistovi ďalšie obvinenia. Manafort sa vraj snažil z domáceho väzenia ovplyvňovať svedkov tým, že im posielal textové správy a zašifrované odkazy s cieľom ovplyvniť ich svedectvo a zatajiť dôkazy. Bránil údajne aj priechodu spravodlivosti, keď svedkov nútil klamať. Spolu s Manafortem bol z týchto činov obvinený aj jeho niekdajší spolupracovník Konstantin Kilimnik, ktorý má mať väzby na ruské tajné služby. Muellera ministerstvo spravodlivosti poverilo, aby prešetril možné ruské zásahy do amerických prezidentských volieb v roku 2016. Stíhanie Manaforta s hlavnou líniou Muellerovho vyšetrovania bezprostredne nesúvisí, hoci lobista pred voľbami spolu so svojím kolegom Rickom Gatesom viedol Trumpov volebný štáb. Gates, ktorého Mueller tiež obvinil, sa k nezákonným činom priznal a na rozdiel od Manaforta s FBI spolupracuje.


Futbalistky Slovana Bratislava utrpeli v Lige majstrov debakel, čaká ich posledný súper

Góly: 37. a 53. Matičová, 21. Slovičová, 58. Filipovičová, 59. Adameková, 78. Bačová (vlastný), 85. Stuparová (z pok. kopu) BRATISLAVA. Futbalistky ŠK Slovan Bratislava neuspeli ani vo svojom druhom vystúpení v 5. skupine kvalifikačného turnaja ženskej Ligy majstrov 2019/2020. Po prehre so súperkami z maďarského tímu Ferencváros Budapešť 1:3 podľahli v sobotu aj srbskému ŽFK Spartak Subotica vysoko 0:7. Majsterky Slovenska zakončia svoje účinkovanie na turnaji v utorok 13. augusta o 17.00 h proti moldavskému súperovi SS Anenii Noi, s ktorým budú bojovať o konečné tretie miesto v skupine. Medzi najlepších 32 tímov postúpia iba víťazi desiatich skupín, z tej bratislavskej to bude jeden z dvojice ŽFK Spartak Subotica (Srb.) - Ferencváros Budapešť (Maď.).


Diaľnica D1 môže byť hotová najskôr v roku 2026

Termín dostavby diaľnice D1 v roku 2020 je nereálny.

BRATISLAVA. Diaľnica D1 medzi Bratislavou a Košicami by mohla byť hotová najskôr v roku 2026. Termín dokončenia závisí najmä od toho, kedy sa začne výstavba najproblematickejšieho úseku Turany - Hubová (13,5 kilometra). V optimálnom prípade by sa malo začať stavať v roku 2021 a práce by mali trvať päť rokov. Ide o posledný nevysúťažený a nerozostavaný úsek D1 medzi Žilinou a Ružomberkom, ktorý sa pre zosuv bude stavať podľa novej trasy aj s tunelmi Korbeľka (5 868 metrov) a Havran (2 820 metrov). Potvrdili to Ministerstvo dopravy a výstavby i Národná diaľničná spoločnosť. Vláda Petra Pellegriniho (Smer-SD), ktorá prebrala programové vyhlásenie predošlej vlády bez aktualizácie, v tomto dokumente stále uvádza termín dokončenia D1 v roku 2020. Ten bol pritom nereálny aj pred dvomi rokmi po vzniku kabinetu Roberta Fica (Smer-SD). Predchádzajúci premiér v minulosti hovoril o dokončení D1 ešte v roku 2010, bývalí ministri dopravy Ján Figeľ (KDH) a Ján Počiatek (Smer-SD) spomínali zas termíny 2017, resp. 2019."Minister dopravy a výstavby Arpád Érsek ako prvý minister verejne povedal, že termín dostavby diaľnice D1 do roku 2020 je nereálny a konkrétne označil meškania vo výstavbe D1," uviedlo ministerstvo dopravy a výstavby pre agentúru SITA. Všetky úseky D1 medzi Bratislavou a Košicami, okrem úseku Turany - Hubová, sú vo výstavbe, no zväčša meškajú a viaceré z nich nebudú hotové v pôvodnej zmluvnej lehote. Do konca roku 2020 nebudú hotové najmenej ďalšie dva úseky D1. Práce na časti úseku Hubová - Ivachnová (15 km), ktorý mal byť hotový vlani v lete, boli pre zosuv pri tuneli Čebrať pozastavené. Trasa úseku sa zmení, tunel sa predĺži z dvoch kilometrov o tisícšesťsto metrov a výstavba by mala trvať až do leta 2022. Úsek Hričovské Podhradie - Lietavská Lúčka (11,3 km) mal byť hotový začiatkom roku 2018, očakáva sa, že to bude v prvom polroku 2019. Pôvodná lehota výstavby úseku Lietavská Lúčka - Dubná Skala (13,5 km) s tunelom Višňové (7,5 km) bola koniec roku 2019, predpokladá sa, že to bude v polovici roku 2020. Juhozápadný obchvat Prešova (7,9 km) má byť podľa zmluvnej lehoty dokončený v júni 2021, úsek Budimír - Bidovce (14,4 km) do konca roku 2019.Priebeh príprav a výstavby na viacerých úsekoch D1 podľa rezortu dopravy ovplyvnili neočakávané geologické udalosti i rozhodnutia v minulosti. "Výstavbu pri Ružomberku zastavil neočakávaný zosuv na trase budúcej diaľnice, ale už túto jar bude dokončené posudzovanie vplyvov na životné prostredie a opäť sa začne stavať. Na nerozostavanom úseku Turany - Hubová už bolo všetko pripravené na začiatok súťaže, keď prišlo k rozsiahlym zosuvom pôdy pri Šútove a úplne sa musela zmeniť trasa diaľnice," uviedlo ministerstvo dopravy. NDS bude pokračovať v projektovej príprave úseku Turany - Hubová v zmysle podmienok záverečného stanoviska, ktoré potvrdilo Ministerstvo životného prostredia SR, teda stavať sa bude dlhý diaľničný tunel Korbeľka. "Je potrebné naprojektovať dokumentáciu na pozmenenú trasu úseku na územné rozhodnutie, získať územné rozhodnutie, následne zabezpečiť dokumentáciu na stavebné povolenie v súlade s územným rozhodnutím a zabezpečiť stavebné povolenie," priblížil rezort dopravy. Po získaní stavebného povolenia a po rozhodnutí o spôsobe financovania a zabezpečení finančného krytia môže byť chýbajúci úsek D1 vybudovaný. "Pri optimálnom scenári (NDS predpokladá odvolania počas územného a stavebného konania a za predpokladu zabezpečenia financovania výstavby) je predpokladaný termín začiatku výstavby v roku 2021 a termín ukončenia výstavby v roku 2026," uviedlo ministerstvo. Rezort dopravy považuje za najdôležitejšie práve dostavať diaľnicu D1 medzi Bratislavou a Košicami, pokračovať v rozvoji cestnej infraštruktúry, najmä rýchlostných ciest R2, R3, R4 a v budovaní diaľničného prepojenia s Poľskom dokončením D3. "Už v minulom roku sa nám podarilo pohnúť so situáciou na niekoľkých kritických úsekoch pri výstavbe diaľnic. Začali sme súťažiť prvú etapu severného obchvatu Prešova na R4, intenzívne pokračujeme aj v príprave druhej etapy tohto obchvatu," pripomenul rezort dopravy. Nedávno sa tiež začala súťaž na zhotoviteľa úseku R2 Mýtna - Lovinobaňa, Tomášovce a ešte vlani na úsek R3 Tvrdošín - Nižná. "Najbližšie k vypísaniu súťaží podľa stavu prípravy majú úseky na R2 Kriváň - Mýtna, Košice, Šaca - Košické Oľšany a Rožňava - Jablonov nad Turňou s tunelom Soroška," dodalo ministerstvo dopravy.


Záhadná postava volieb: Moslimka Huma Abedin je Hillarinou tajnou zbraňou

Médiá ju prezývajú pravou rukou aj tieňom Hillary Clinton.

Prezidentské voľby v USA sú na spadnutie, no americkým médiám aj verejnosti stále vŕta hlavou záhadná osoba – asistentka Hillary Clinton, Huma Abedin (40). Všetci vedia, že s Hillary spolupracuje už takmer dvadsať rokov od čias Hillary Clinton ako prvej dámy Spojených štátov amerických po boku svojho manžela, vtedajšieho prezidenta Billa Clintona. Meno Humy Abedin je tiež spojené so škandálom vymazaných e-mailov, ktoré mala posielať Hillary Clinton z Bieleho domu na súkromnú e-mailovú adresu. FBI znova prípad otvorila a zistila, že Huma Abedin si zo svojho pracovného mailu preposielala desiatky tisíc mailov na súkromný účet a tým narušila bezpečnosť a utajenie niektorých informácií. Niektorí neprajníci tvrdia, že takéto riskantné konanie v minulosti dnes môže poškodiť Hillary Clinton a pripraviť ju o víťazstvo vo voľbách. To, či prijímala alebo odosielala e-maily s neznámym obsahom aj prezidentská kandidátka zatiaľ nikto nepotvrdil. Snom Humy Abedin bolo stať sa novinárkou a dostať sa do Bieleho domu. Jej vzorom bola Christiane Amanpour, britsko-iránska novinárka. Keď mala devätnásť rokov, začala pracovať pre Hillary Clinton ako internistka a prvú dámu považovala za matku-mentorku. Od tých čias Huma s Hillary precestovala desiatky krajín a zostala po jej boku ako pobočníčka a dôverníčka. Bola aj pri škandálnej afére Monicy Lewinsky s Billom Clintonom. Od roku 2000 bola oficiálnou asistentkou Hillary Clinton a pomáhala jej počas prezidentskej kampane v roku 2007, keď ju Rebecca Johnson z magazínu VOGUE nazvala „tajnou zbraňou“ Hillary Clinton. V tom období sa stala šéfkou personálu, ktorý s Hillary cestoval v rámci jej predvolebnej prezidentskej kampane po svete. V aktuálnych voľbách je Huma viceprezidentkou kampane americkej političky, má pod kontrolou celý chod kampane, dobrovoľníkov aj zamestnancov. Zaujímavosťou je, že za celé obdobie pôsobenia po boku Hillary, poskytla Huma dokopy len tri rozhovory, v jednom prípade šlo o veľký profilový rozhovor pre VOGUE. Časopis TIME ju v roku 2010 označil za jednu z predstaviteľov novej generácie lídrov a rastúcou hviezdou americkej politiky. Aj vďaka tomu ostáva Huma jednou veľkou mediálno-politickou záhadou. Blízki spolupracovníci Hillary Clinton sa však zhodli v tom, že je nesmierne inteligentná, pracovitá, lojálna a vždy aspoň tri kroky pred Hillary, ktorú svojimi schopnosťami v podstate vedie k úspechu. Huma Abedin sa narodila v Kalamazoo v štáte Michigan, otcovi indického pôvodu Syedovi a pakistanskej matke Salehe. Obaja boli vysokoškolsky vzdelaní a oddaní moslimovia. Keď mala Huma dva roky, odsťahovala sa s rodinou do Saudskej Arábie, do USA sa vrátila, aby tu absolvovala štúdium na Univerzite Georga Washingtona. Téme moslimskej menšiny sa venovala celá rodina. Humin otec založil „Žurnál záležitostí moslimskej menšiny“, ktorý obraňoval práva Moslimov vo svete. Po jeho smrti v roku 1993 vedenie prebrala jeho manželka Saleha. Asistujúcou editorkou bola v žurnáli aj Huma v rokoch 1996 až 2008, aj keď kancelária Clintonovcov tvrdila, že malo ísť len o neformálne členstvo. „Bola veľmi veriacou osobou, nefajčila, nepila ani nenadávala, vždy sa správala veľmi slušne,“ povedal o nej blízky priateľ Clintonovcov. Svoje povinnosti Huma odjakživa brala zodpovedne a splnila každú požiadavku Hillary. Vyhlasovala, že je hrdou Moslimkou. Svoje poznatky z tejto kultúry pretavila aj do práce a Billovi Clintonovi aj Hillary radila v otázkach Stredného Východu. Jej moslimská viera však nedala spať niektorým republikánom a jej povesť chceli zničiť. V roku 2012 kongresmanka Michele Bachmann a štyria ďalší konzervatívni kongresmani vzniesli obvinenie proti Hume Abedin a členom jej rodiny, že sú úzko spojení s moslimským bratstvom a jeho organizáciami a že táto nebezpečná skupina ľudí sa prostredníctvom Hillarinej pobočníčky infiltrovala do prostredia americkej vlády. Takmer nikto však ich obvinenie, ktoré bolo nepodložené a bez dôkazov, nepodporil. Aj John McCain označil tieto obvinenia za paranoidné. Huma Abedin sa s Anthonym Weinerom stretla prvýkrát v roku 2001, keď pôsobil ako kongresman pre newyorskú časť Queens. Aj keď Huma spočiatku nemala o svojho nápadníka záujem, v roku 2008 sa veci zmenili a dvojica sa začala stretávať. V roku 2010 sa vzali, sobášil ich dokonca Bill Clinton. Hillary vtedy o Hume povedala: „Mám jednu dcéru, ale keby som mala dve, tou druhou by bola Huma.“ Ich vzťah vyzeral ako rozprávka, no po roku manželstva ho zahalil škandál Anthonyho Weinera. Politik si chatoval a posielal správy a nemravné obrázky svojho prirodzenia s niekoľkými mladými ženami v priebehu predchádzajúcich rokov aj v rokoch, keď bol už zosobášený s Humou. Najprv svoju vinu popieral a obvinil neznámych páchateľov z hacknutia jeho účtu. Neskôr sa však priznal a s pocitom viny sa ospravedlnil na verejnosti aj svojej manželke, ktorá vtedy čakala jeho dieťa. Každý súcitil s tehotnou a zradenou Humou, aj Hillary, ktorá sa dokázala vžiť do jej situácie na základe vlastnej skúsenosti. Huma sa rozhodla ostať po manželovom boku a napraviť jeho renomé tak, ako to urobila jej mentorka. Pohár trpezlivosti však pretiekol tento rok, keď Anthonyho znova obvinili zo „sextingu“, teda posielania nemravných správ, no tentoraz bolo adresátom neplnoleté 15-ročné dievča. Huma tak požiadala o rozvod a Anthony Weiner rezignoval z postu kongresmana v New Yorku.


Ako pošlete svoje meno na Mars? NASA opäť rozdáva palubné lístky

BRATISLAVA. Ľudské lety na Mars sa tak skoro konať nebudú. No svoje meno môžete na červenú planétu poslať už teraz. Národný úrad pre letectvo a vesmír (NASA) spustil akciu, v rámci ktorej môžete získať "palubný lístok" na najbližšiu misiu roveru Mars 2020. Zapojiť sa môžete na stránke Mars2020Pass do 30. septembra 2019. Na stránke zadáte svoje krstné meno, priezvisko, krajinu, poštový kód a email. Všetky vpísané mená poletia do vesmíru zapísané na čipoch. Budú písané drobným písmom, riadky budú mať výšku približne 75 nanometrov. Na jeden čip veľkosti desaťcentovej americkej mince sa tak zmestí viac ako milión mien. Čipy budú uložené na palube marťanského vozidla Mars 2020, ktoré odštartuje zo Zeme v júli 2020. Na Marse by malo pristáť vo februári 2021 v kráteri Jezero. Úlohou roveru bude hľadať stopy po dávnom mikrobálnom živote a skúmať lokálnu klímu a geológiu. Zozbiera tiež vzorky, ktoré by mohli budúce misie doniesť na Zem. NASA nerobí akciu s menami prvýkrát, chce ňou zviditeľniť vesmírny prieskum u širokej verejnosti. Každý, kto sa do akcie zapojí, získa palubný lístok a body za nalietané kilometre. Body mohli ľudia získať aj pri poslednom lete misie InSight. Na jej palube sú zapísané viac ako dva milióny mien.


Terorista zodpovedný za masaker v kostole zomrel pri prestrelke

Hovorca nigérijskej armády potvrdil smrť vodcu gangu Princa Igwedibiu.

MAIDUGURI. Nigérijská armáda zabila vodcu militantnej skupiny, ktorý podľa nej naplánoval novoročný masaker v kostole v štáte Rivers na juhu krajiny. Terčom útoku strelnými zbraňami z 1. januára boli návštevníci kostola v obci Omoku. Útok sa odohral bezprostredne po skončení novoročnej bohoslužby. Vyžiadal si 17 mŕtvych. Ako informoval v nedeľu hovorca nigérijskej armády Aminu Iliyasu, vodca gangu Prince Igwedibia - známy ako Don Wani alebo Don Waney - zahynul v sobotu večer počas prestrelky s bezpečnostnými silami v štáte Enugu na juhu krajiny. Igwedibia bol obviňovaný z množstva útokov na civilistov či príslušníkov bezpečnostných síl, ako aj z únosov s cieľom získať výkupné, uviedla agentúra AP. Podľa nej zhruba pred rokom udelili úrady štátu Rivers tomuto militantovi a jeho skupine amnestiu výmenou za zloženie zbraní. Skupina však neskôr odstúpila od dohody a opäť sa chopila zbraní.


Londýnske letisko Heathrow pozastavilo odlety, dôvodom je bezpečnostný poplach

LONDÝN. Odlety z jedného z terminálov najväčšieho londýnskeho letiska Heathrow boli v piatok nakrátko prerušené po tom, čo podozrivý predmet v batožine pasažiera vyvolal bezpečnostný poplach. Informovali o tom policajní a letiskoví predstavitelia. Podozrivý predmet objavili pri röntgenovej kontrole batožiny na Termináli 3 na letisku Heathrow, uviedla londýnska Metropolitná polícia. Dodala, že na prípade spolupracuje s letiskom. Terminál neskôr znovu otvorili a policajti spolu so zamestnancami Heathrowu "pracovali na tom, aby sa letisko vrátilo do normálu", napísala Metropolitná polícia na Twitteri. Letisko potvrdilo, že "odlety z Terminálu 3 boli nakrátko pozastavené z bezpečnostných dôvodov", pričom niektoré médiá informovali, že určité lety boli odložené aj o dve hodiny. Noviny London Evening Standard s odvolaním sa na svedkov napísali, že keď sa našiel podozrivý predmet, pasažier-muž sa pokúšal náhlivo prejsť cez bezpečnostný vstup do odletovej zóny terminálu. Ozbrojení agenti prehľadali lietadlá, ktoré už čakali na odlet s cestujúcimi na palube, dodali noviny London Evening Standard a ďalšie médiá. Polícia ani správy v médiách však nepriniesli informáciu, či bol pasažier s podozrivým predmetom zadržaný.


SACR má nového riaditeľa. Bujna nahradil Donovala

Minister dopravy Árpád Érsek (Most-Híd) vymenil vedenie Slovenskej agentúry pre cestovný ruch.

BRATISLAVA. Minister dopravy Árpád Érsek (Most-Híd) vymenil vedenie Slovenskej agentúry pre cestovný ruch (SACR). K 13. septembru skončil na tejto pozícii doterajší generálny riaditeľ Igor Donoval a od 14. septembra poveril Érsek vedením agentúry Mariána Bujnu. Donoval viedol SACR od konca apríla, kedy nahradil Martu Kučerovú. O zmenách vo vedení informuje SACR na svojej internetovej stránke. Bujna pracoval od roku 1996 na ministerstve dopravy v riadiacej funkcii na sekcii cestovného ruchu. "Personálne zmeny v spoločnostiach v gescii ministerstva sú prirodzenou súčasťou výmeny vedenia rezortu," uviedli z komunikačného oddelenia ministerstva. Bujna je pritom podľa rezortu poverený vedením agentúry dovtedy, kým sa po úspešnom výberovom konaní nevymenuje generálny riaditeľ, najdlhšie však na dobu šiestich mesiacov. Érsek sa stal ministrom dopravy 31. augusta tohto roka, keď vo funkcii nahradil predchádzajúceho šéfa rezortu Romana Brecelyho (Sieť). Výmenu na poste ministra dopravy priniesli zmeny v koalícii, keďže odišla pätica poslancov zo Siete a vstúpili do klubu Mosta-Híd. Strana tak prebrala vládne posty, v ktorých mala Sieť svojich nominantov.


Sýrske vládne sily dobyli významné ropné pole pri Dajr az-Zaur

Sýrskej armáde sa podarilo prelomiť obliehanie mesta Dajr az-Zaur militantmi.

KÁHIRA. Sýrske vládne sily prevzali kontrolu nad významným ropným poľom vo východnej časti krajiny, kde vedú boj proti militantom Islamského štátu (IS). Agentúra DPA o tom v sobotu informovala s odvolaním sa na sýrske štátne médiá. Podľa údajov sýrskej agentúry SANA armáda spoločne so spriaznenými polovojenskými oddielmi dobyla ropné pole Tajjam, ktoré sa nachádza južne od mesta Dajr az-Zaur v rovnomennej provincii. Hlásené sú aj "úspešné operácie" proti IS na dôležitej ceste medzi Dajr az-Zaurom a mestom Suchna v provincii Homs. "Armádne jednotky postupujú smerom k Dajr az-Zauru po tom, ako spôsobili veľké straty teroristom Dáišu," uviedol pre SANA nemenovaný predstaviteľ vládnych síl, pričom použil arabskú skratku staršieho názvu IS. Sýrskej armáde sa v utorok podarilo prelomiť obliehanie mesta Dajr az-Zaur militantmi IS, ktoré trvalo takmer tri roky. Sunnitskí extrémisti však stále kontrolujú väčšinu územia danej provincie. Popri úspechoch v provincii Dajr az-Zaur vládne sily dobyli aj päť dedín v provincii Homs, ktoré boli takisto v rukách IS.


Prísť s víziou pre školstvo po roku vo funkcií je neskoro, tvrdia liberáli

Zvýšenie platov učiteľov považuje Plavčan za úspech, poslanec SaS nesúhlasí.

BRATISLAVA. Schváliť víziu pre školstvo až po roku pôsobenia ministra školstva Petra Plavčana je neskoro. Prípravu reformy, zvýšenie platov učiteľov priemernou mierou či zvládnutie predsedníctva Slovenska v Rade EÚ strana Sloboda a Solidarita (SaS) na rozdiel od ministra Plavčana za úspech nepovažuje. Poslanec NR SR za SaS Branislav Gröhling tak reagoval na vyjadrenia ministra školstva Petra Plavčana. Ten v o štvrtok pri predstavení odpočtu aktivít ministerstva školstva v roku 2016 uviedol, že Národný program rozvoja výchovy a vzdelávania predloží rezort na rokovanie vlády v apríli až v máji spolu s prvým akčným plánom. Gröhling tvrdí, že vo všetkých okolitých štátoch v reakcii na výsledky PISA okamžite zasadla vláda a ministerstvo školstva a diskutovali a prezentovali konkrétne kroky na zlepšenie systému školstva. "Náš minister sa po trištvrte roku pýši dokumentom, ktorý ani len nie je schválený,“ hovorí Gröhling, podľa ktorého učitelia v školách neberú reformu vážne. Predstavuje totiž víziu o desať rokov, no školami podľa poslanca otriasajú problémy dneška, ktoré si vyžadujú okamžité riešenie, a to nedostatok kvalitných či aktualizovaných učebníc uspôsobených na dnešné potreby výučby, nedostatok asistentov, nefunkčné kontinuálne vzdelávanie, ale aj nadmerný počet škôl, ktoré sa navzájom pripravujú o žiakov. "Nultý akčný plán mal minister vytvoriť hneď po tom, ako nastúpil do funkcie, nie ho začať pripravovať po roku,“ tvrdí poslanec SaS.Gröhling si rovnako myslí, že zvýšenie platov učiteľov o šesť percent nebol až taký úspech, ako to prezentuje minister. "Takto sa zvyšujú platy každoročne, navyše toto zvýšenie prišlo po veľkom tlaku učiteľov aj verejnosti. Stále nie je doriešená otázka, ako dostať do škôl mladých učiteľov, pretože nástupný plat ich skrátka neláka,“ hovorí Gröhling. Plavčan mal podľa neho od prvého dňa svojho pôsobenia začať pracovať na zlepšovaní čitateľskej, matematickej, prírodovednej aj finančnej gramotnosti žiakov. "Už dlho vieme, že v tomto ohľade zaostávame a školy ani učitelia nemajú potrebné nástroje na zlepšenie. Minister sa mal sústrediť na kvalitu vzdelávania a škôl a nie opäť pripravovať len ďalší reformný dokument v poradí,“ uzatvoril poslanec.


Úradníci kauzu ustáli, otváranie listov už má na stole NAKA

Národná kriminálna agentúra dostala podnet od Generálnej prokuratúry. V súčasnosti sa rozhoduje, či začne trestné stíhanie.

BRATISLAVA. Kauzu otvárania listov v parlamente už má na stole Národná kriminálna agentúra. Koncom minulého týždňa jej Generálna prokuratúra posunula trestné oznámenie od opozičných poslancov zo SaS a z OĽaNO. Vyšetrovateľ NAKA má teraz k dispozícii 30-dňovú lehotu, počas ktorej sa musí rozhodnúť, či bude záležitosť s otváraním poslaneckých listov riešiť ďalej ako možný trestný čin. Do úvahy prichádza najmä takzvané porušovanie listového tajomstva, za ktoré páchateľom hrozia až tri roky za mrežami. „Dozor v trestnom konaní bude vykonávať prokurátor Okresnej prokuratúry Bratislava I,“ povedala hovorkyňa Generálnej prokuratúry Andrea Predajňová. Pripomenula, že prípadom sa prokuratúra začala zaoberať na základe medializovaných informácií, skúmala aj listy, ktoré jej poskytla Kancelária NR SR. O otváraní listov, ktoré sú adresované poslancom, pred necelým mesiacom informoval šéf Obyčajných ľudí Igor Matovič. Počas svojho emotívneho prejavu obvinil predsedu parlamentu Andreja Danka zo SNS, že prikázal zamestnancom parlamentnej podateľne, aby otvárali listy, ktoré poslancom posiela anonym alebo fyzická osoba. Listy, ktoré obsahovali vulgarizmy alebo dehonestujúci obsah, nemali evidovať ani posúvať poslancom. Po troch mesiacoch ich mohli zamestnanci parlamentu skartovať. Na odvolanie vedúceho Kancelárie NR SR potrebujem relevantné podklady. Ak bude čokoľvek preukázané, budem bezodkladne konať. Vedenie NR SR reagovalo tvrdením, že listy otváralo z bezpečnostných dôvodov. Dankova hovorkyňa Zuzana Čižmáriková odmietla, že by išlo o nejaký spôsob cenzúry a označila Matovičove tvrdenia za manipuláciu. „Každá zásielka, ktorá nemá odosielateľa alebo je od fyzickej osoby, môže byť podozrivá, keďže za posledné obdobie sme mali až tri kontaminované zásielky,“ vysvetľovala s tým, že zamestnanci podateľne postupovali v súlade so smernicou, ktorú vydalo ministerstvo vnútra. Pokyny na otváranie listov zadal zamestnancom podateľne vedúci Kancelárie Národnej rady Daniel Guspan. Matovič však aj tak za všetkým videl Danka. Opozícia iniciovala dokonca mimoriadnu schôdzu, na ktorej chceli šéfa parlamentu odvolať, no napokon sa jej nepodarilo schôdzu ani začať. Nenašla dosť poslancov ani na to, aby schválila jej program. Danka sa zastal aj minister kultúry Marek Maďarič zo Smeru, ktorý vyhlásil, že neverí tomu, že by čítanie listov nariadil priamo predseda parlamentu. Potvrdil však, že je nezmysel, aby niekto poslancom čítal listy. „Myslím si, že to bola horlivosť úradníka,“ vyhlásil Maďarič. Začiatkom mája sa špekulovalo o tom, že by Guspan mohol na poste vedúceho Kancelárie NR SR skončiť, no svoje miesto obhájil. Napokon sa zaňho postavil aj jeho nadriadený. „Na takéto rozhodnutie potrebujem relevantné podklady. Ak bude čokoľvek preukázané, budem bezodkladne konať,“ povedal Danko.


Nepela ju volal teta. Ona bola i mamou

Chýrna slovenská krasokorčuliarska trénerka Hilda Múdra oslávila tento rok krásne životné jubileum.

BRATISLAVA. Olympijský víťaz z roku 1972, viacnásobný majster sveta i Európy, najlepší športovec Slovenska minulého storočia Andrej Nepela volal svoju trénerku Hildu Múdru teta, zavše i mama. Nepela bol nielen obrazne členom rodiny Múdrych. „Bol naším tretím dieťaťom. Učenlivý vo všetkom. Po nemecky vedel odo mňa. V Bolzane, kde som rok trénovala, pochytil niečo z taliančiny, ovládal angličtinu. Keď sa stal trénerom, často mi volal, pýtal si rady. Nikdy sa nehanbil, že niečo nevie,“ hovorila o vlastnostiach slovenského športovca storočia jeho trénerka. Ona bola jedináčik. Narodila sa 1. januára 1926 vo viedenskom okrsku Josefstadt v rodine učiteľa. Dievčenským menom Hildegarda Klimpel bola členkou chýrnej Viedenskej ľadovej revue. Zaľúbila sa do manažéra slovenského turné súboru bratislavského novinára Jozefa Múdreho. Na jeseň 1947 sa zaňho vydala v bratislavskom Modrom kostolíku a do nových dokladov si na jeho radu dala zapísať meno Hilda. Ku korčuľovaniu priviedol malú Hildegard otec. Aby sa ho naučila a dosť. Potom svoje rozhodnutie oľutoval. „Vo Viedni som študovala na vysokej škole biológiu a zemepis, no kvôli láske som sa štúdia vzdala. Semester pred promóciou. Otec mi to nikdy nezabudol pripomenúť,“ povzdychla si. Meno Hildegard zaváňalo nemčinou. Po vojne to bola nebezpečná znalosť, ľudia ju museli tajiť. „Kým som sa trochu naučila po slovensky, sprevádzal ma manžel aj na nákupoch,“ spomína legendárna trénerka. Pani Hilda má dodnes viedenský prízvuk, hovorí takou zmesou starej prešpuráčtiny a viedenčiny. Dodáva to jej výpovediam skutočne aristokratický šarm. Je to zmes múdrosti, vtipu, trefných prirovnaní. Na ľad sa vrátila v prvej polovici päťdesiatych rokov. Bola dvojnásobnou mamičkou. V roku 1949 sa jej narodila dcérka Dagmar, o rok syn Pavol. Najprv ako tanečnica bratislavskej ľadovej revue, potom sa stala trénerkou. Motorom revue i celého slovenského krasokorčuľovania bol Emil Skákala. Popri šéfovaní firme Záhradnícke a rekreačné služby mesta Bratislava, pod ktorú patril aj zimný štadión, nestíhal trénovať svoju veľkú skupinu zverencov. Oslovil Hildu Múdru: „Vy budete viesť tréningy predpoludním, ja popoludní.“ Stretnutie so sedemročným Ondrejom Nepelom bolo šťastnou zhodou okolností. Malého Ondreja nadchli televízne prenosy z bratislavských majstrovstiev Európy v roku 1958. Kategóriu mužov vtedy vyhral Karol Divín. Nepelovej mame, ktorá prváčika vodila na ľad, sa zdalo, že sa mu nikto nevenuje. „Mohla osloviť niektorú z dvoch mojich kolegýň, no náhodou natrafila na mňa,“ podotýka Hilda Múdra. „Ja som malé deti netrénovala, pripravovala som veľké pretekárky Evu Grožajovú, Janu Mrázkovú. Raz prišla pani Nepelová. Vraj jej syn už korčuľuje dva týždne a nikto si ho nevšimol. Povedala som jej, milá pani, ukážte mi toho chlapca. Urobila to. Zobrala som si ho. Urobila som to najlepšie na svete,“ spomínala pani Hilda po vyhlásení Športovca storočia. Prosba Ondrovej mamy bola prvá a posledná protekcia, ktorú potreboval. Všetko ostatné si na ľade oddrel. Pokorne. Takmer až vďačne. Neskôr slávny zverenec Nepela venoval o osem rokov ako deviatak základnej školy po ďalších ME v Bratislave (1966) svojej trénerke k štyridsiatke prvú medailu – bronzovú. Nie obrazne, dekoroval ju. Odvtedy stál Bratislavčan na piedestáli na každom európskom šampionáte. A od roku 1969 aj na každom svetovom. Za päť rokov (1969 – 1973) vyhral všetko, čo sa dalo. Získal desať zlatých medailí – jednu na ZOH (1972), tri na MS (1971 – 1973), päť na ME (1969 – 1973) a jednu na svetovej zimnej univerziáde (1970). Ondrejovi Nepelovi bola Hilda Múdra trénerkou, ale aj druhou mamou. Istý čas dokonca chodila na rodičovské združenia do školy. Neskôr sa stali susedmi – po prvom svetovom titule dostali obe rodiny byt v jednej dúbravskej novostavbe. A na prelome januára a februára 1989 obe mamy spolu žialili aj pri jeho smrteľnej posteli v Mannheime. Hilda Múdra bola všestrannou trénerkou. Pripravovala v Bratislave trénujúcu Brnianku Janu Mrázkovú-Dočekalovú (získala bronz na ME 1961). „Jana ma dodnes v listoch, ktoré mi píše zo zámoria, kde žije, oslovuje teta,“ pochválila sa v jednom z rozhovorov pre SME. Istý čas viedla aj ďalších popredných slovenských krasokorčuliarov: Mariána Filca (brata slávneho hokejového trénera), ktorý bol najväčším domácim rivalom Ondreja Nepelu, v začiatkoch Agnesu Búřilovú-Wlachovskú. Jej slávnemu zverencovi Jozefovi Sabovčíkovi neskôr radila pri nácviku povinných figúr. Z mužov pod jej dohľadom vyrástli Miroslav Šoška, zo žien Ľudmila Bezáková či Eva Križková-Ďurišinová. V zozname jej zverencov figuruje aj výborný tanečník (so sestrou Dianou) a dodnes úžasne invenčný a úspešný kouč Martin Skotnický. Počas Nepelovej kariéry, ale najmä po nej, pôsobila úspešná trénerka aj v zahraničí. Trénovala deviatu na ZOH 1972 Švajčiarku Charlottu Walterovú či striebornú z ME 1981 Chorvátku Sandu Dubravčičovú. Tá na sarajevských ZOH 1984, na ktorých skončila desiata, zapaľovala olympijský oheň. Hilda Múdra má krasokorčuľovanie v srdci stále. Do osemdesiatky ho vyučovala na korčuliach. Viedla zdravých aj mentálne postihnutých. Po nešťastnom páde a zranení jej syn povedal: „Mama, prepáč, ale na korčule ťa už nepustím.“ Tak radí aspoň spoza mantinelu alebo z hľadiska, nevynechá jediné preteky. Hilda Múdra získala veľké množstvo ocenení, najvýznamnejším je Trofej Medzinárodného olympijského výboru Šport a etika (1998) a Medaila Pierra de Coubertina od MOV (2003). O poctu Najlepší športovec Slovenska minulého storočia súťažili v hlasovaní odborníkov pred Vianocami 2000 športovci spod strechy jedného zimného štadióna. Žiaľ, ani jeden z nich už nežil, obaja zomreli žalostne mladí. Až posledný hlas rozhodol, vyhral krasokorčuliar. Slávny brankár Vlado Dzurilla (druhý v poradí ankety) bol Nepelovým spolubývajúcim na olympiáde v Sappore 1972, ktorú slovenský krasokorčuliar vyhral. Na hry odchádzal Nepela už ako dvojnásobný svetový šampión a veľký favorit. Nedostižný pretekár v povinných cvikoch. Práve v nich jazdil tak perfektne ako nikdy. Pred druhým Francúzom Patrickom Perom mal veľký náskok. Spolubývajúci brankár ho pochválil. Vo voľnej jazde potom spadol. Pani Múdra ostala pokojná pri mantineli. Vedela, že ďalšiu chybu neurobí. „Ondrík nebol špeciálne veľký talent. Napríklad Marián Filc alebo Miro Šoška mali väčšie predpoklady. Nepela bol však mimoriadne usilovný. Nehanbil sa opakovane spýtať na to, čomu nerozumel, dal si veci stokrát vysvetliť. Môj zverenec skutočne dojazdil bezchybne. A nakoniec - po povinných cvikoch mal taký náskok, že sa mohol na ľade šúchať po zadku,“ usmievala sa Hilda Múdra s typickou viedenskou bezstarostnosťou. Ondrej Nepela odišiel na večnosť v cudzom svete vo veku len 38 rokov. Po Nepelovej smrti sa občas netaktne špekulovalo o jeho životnom štýle a príčine smrti. Ondrej si vždy súkromie prísne strážil, Hilda Múdra na to často upozorňovala. Oficiálna lekárska správa z mannheimskej nemocnici znie: zomrel na rakovinu lymfatických uzlín. Bratislavský zimný štadión nesie meno Ondreja Nepelu. Hilda Múdra sa zavše vyberie iba tak si pozrieť plochu, na ktorej ona začínala trénovať ešte na štadióne bez strechy. Hľadala si miesto, kde bolo aspoň trochu svetla. Preplietala sa medzi kamarátmi hokejistami. Všetko celý deň, ráno od piatej často do desiatej večer. Narodila sa 1. 1. 1926 vo Viedni. V rodnom liste má Hildegard Klimpl. V roku 1947 sa vydala za bratislavského novinára Jozefa Múdreho, zmenila si krstné meno na Hilda. Usadila sa v Bratislave. Účinkovala vo Viedenskej ľadovej revue. Chvíľu vystupovala v tanečnom páre s legendárnym slovenským trénerom i krasokorčuliarskym organizátorom Emilom Skákalom. Dvadsať rokov prežila vo Viedni, sedemdesiat žije v Bratislave. Okrem Nepelu vychovala aj ďalších výborných slovenských krasokorčuliarov Evu Grožajovú, Agnes Wlachovskú -Búřilovú, Mariána Filca a Miroslava Šošku. Istý čas trénovala aj posledného slovenského krasokorčuliara, ktorý sa zapísal do dejín svetového krasokorčuľovania, Jozefa Sabovčíka. Vyznamenali ju Cenou Medzinárodného olympijského výboru za etiku i Cenou Pierra de Coubertina. Za Ondreja Nepelu prebrala v roku 2000 z rúk prezidenta Rudolfa Schustera trofej pre najlepšieho slovenského športovca storočia. Jej mottom je: „Ráno sa tešiť, že ešte žijem, sa mi máli.“


Bruce má záujem o uvoľnený post trénera v Newcastli

LONDÝN. Anglický futbalový kormidelník Steve Bruce má záujem trénovať Newcastle United, v ktorom pôsobí slovenský brankár Martin Dúbravka. Klub po troch rokoch opustil Rafael Benitez, ktorému v júni vypršal kontrakt a s vedením sa na novom nedohodol. Britské médiá informovali, že Bruce požiadal svoj súčasný tím Sheffield Wednesday o to, aby mohol rokovať s Newcastlom. Bývalý hráč Manchestru United viedol ako tréner Sunderland, Hull City, Crystal Palace, Birmingham, Wigan, Aston Villu, Sheffield United a Huddersfield. Ďalší kandidát na uvoľnený post a bývalý kormidelník Newcastlu Sam Allardyce vo štvrtok oznámil, že sa do klubu nevráti. Informovala agentúra dpa.


Volko sa vrátil so zlatom a striebrom. S trénerkou si už hľadajú miesta pre tetovanie

Do Poľska šiel 20-ročný Bratislavčan s cieľom dvoch finálových účastí.

BRATISLAVA. Na majstrovstvách Európy do 23 rokov v atletike v poľskom meste Bydgoszcz silno zažiarila slovenská šprintérska hviezdička Ján Volko. Do Poľska šiel 20-ročný Bratislavčan s cieľom dvoch finálových účastí, domov sa vrátil so zlatom a striebrom na krku. V behu na 100 metrov (10,18) skončil na druhom mieste, no na dvojstovke už nenašiel konkurenta a jednoznačne dominoval za 20,33 s, čo znamenalo skvelé zlepšenie slovenského rekordu aj najlepší čas podujatia v histórii. Trénerka mladého atléta Naďa Bendová na tlačovej konferencii v Bratislave po príchode na Slovensko priznala, že určiť pre svojho zverenca nižšie ciele, bolo zámerom. "Vytvárať zbytočný tlak by nebolo vhodné. Keď si stanovíme nižší cieľ, ktorý bez problémov splní, dokáže sa s pokojom sústrediť na jeho prekonanie," uviedla Bendová. Volko bol na šampionáte podľa časov prvýkrát v úlohe favorita a dokázal naplniť aj prevýšiť očakávania. "Som vďačný všetkým, ktorí k tomu prispeli. Pri stovke nás Brit trochu oklamal, pri rozbehu, ani v semifinále Som vďačný všetkým, ktorí k tomu prispeli. Veľa ľudí sa za mňa aj modlilo a to je ešte väčšia pomoc. nešiel naplno. Bol lepší a zaslúžene zvíťazil, gratulujem mu. Pri slovenskom rekorde na dvesto metrov mi pomohla podpora všetkých, ktorí mi fandili. Veľa ľudí sa za mňa aj modlilo a to je ešte väčšia pomoc. Podmienky v Poľsku boli ideálne," povedal študent Slovenskej technickej univerzity v Bratislave. Už pred šampionátom sa verejnosť dozvedela o stávke, že v prípade zisku medaily si Volko aj jeho trénerka nechajú urobiť tetovanie. Bezprostredne po úspešnom turnaji ešte nevedia, čo presne si nechajú vytetovať, ale už si pomaly zisťujú základné informácie. "Videla som mapu, kde na tele to najmenej bolí - jedno z týchto miest si určite vyberiem. Ide o ramená a lýtka. Čerstvé tetovanie by nemalo byť vystavené slnku, takže nie je vhodné na leto. Ešte mám čas na rozmyslenie, ale bude to niečo veľmi malé," povedala Bendová, ktorá bola po úspechu svojho zverenca v dobrej nálade. Po majstrovstvách Európy do 23 rokov mala byť najbližšou Volkovou prioritou univerziáda na Taiwane v závere augusta, v Poľsku sa však kvalifikoval aj na majstrovstvá sveta do Londýna (4.- 13. 8.) a musí urobiť zmenu v programe. "Určite sa prispôsobíme Londýnu, ešte to musíme všetko prehodnotiť. MS sú za odmenu a pôjdem si to tam najmä užiť, na univerziáde mám šancu pobiť sa o dobrý výsledok," skonštatoval Ján Volko. S účinkovaním slovenskej výpravy na ME do 23 rokov bol spokojný aj šéftréner SAZ Martin Pupiš, okrem Volka ho potešil trojskokan Tomáš Veszelka, ktorý obsadil výborné štvrté miesto. "Som rád, že sa mi podarilo presadiť veľké tímy na šampionát. Atléti mali väčšiu pohodu a prinieslo to svoje ovocie," povedal niekdajší chodec Pupiš.


Libra po ďalšom odmietnutí dohody o brexite oslabila

LONDÝN. Britská libra v piatok oslabila po tom, ako zákonodarcovia krajiny opäť odmietli dohodu o podmienkach odchodu Británie z Európskej únie z dielne premiérky Theresy Mayovej. Pred hlasovaním bola libra oproti predošlému dňu mierne vyššie, ale krátko po tom, ako poslanci hlasovali proti Mayovej dohode o brexite, voči doláru klesla o 0,5 percenta na 1,2995 USD/GBP.Oproti jenu dolár v piatok posilnil vzhľadom na nádeje, že nastáva pokrok v americko-čínskych rokovaniach o obchode, keďže minister financií USA Steven Mnuchin označil rozhovory za "konštruktívne". Dolár stúpol na 110,75 JPY/USD z úrovne 110,63 JPY/USD. Euro si voči doláru prilepšilo na 1,1233 USD/EUR z hodnoty 1,1221 USD/EUR.


Na nádvorie prezidentského paláca vnikol neznámy muž

Muža zadržala ochranka, no privolanej policajnej hliadke ušiel.

BRATISLAVA. Neznámy muž v pondelok vnikol cez plot na vnútorný dvor prezidentského paláca. Zadržala ho ochranka, ktorá privolala policajnú hliadku. Mužovi sa podarilo utiecť, no na mieste nechal svoje doklady. Informuje o tom denník N. Bezpečnostný incident potvrdila Andrea Dobiášová z tlačového oddelenia ministerstva vnútra. "Priebeh toho, čo sa presne stalo, ešte vyhodnocujeme a následne bude vyvodená zodpovednosť," povedala pre denník N. Muž vraj najprv pokojne s ochrankou čakal na privolanú hliadku, ale keď ju zbadal, spanikáril a dal sa na útek. Hovorca prezidenta Roman Krpelan povedal, že stanovisko poskytnú v stredu. Pre pochybenie v ochrane paláca odstúpil nedávno riaditeľ Úradu na ochranu ústavných činiteľov Radovan Horváth a vystriedal ho Peter Krajčírovič. O odchod z funkcie požiadal potom, čo sa vo vnútri paláca prechádzal cudzí človek z Česka. Druhý poplach spôsobil v júli minulého roka Srb, ktorý tiež preskočil plot. Ochrankári ho zadržali a odovzdali polícii.


Poisťovne vrátia ľuďom za lieky viac ako päť miliónov

Najväčšmi prekročili doplatky za lieky ľudia s invalidným dôchodkom.

BRATISLAVA. Zdravotné poisťovne (ZP) v týchto dňoch opäť vracajú poistencom peniaze v rámci ochranného limitu na doplatky za lieky. Vyše 254-tisíc ľuďom posielajú za prvý štvrťrok tohto roka viac ako 5,4 milióna eur. Poistenci ich dostávajú automaticky na účet alebo poukážkou, nie je potrebné o ne žiadať. "K 4. júnu 2019 vznikol nárok na vrátenie doplatkov za lieky, zdravotnícke pomôcky a dietetické potraviny 185.596 poistencom Všeobecnej zdravotnej poisťovne (VšZP), ktorí v prvom štvrťroku 2019 prekročili limit spoluúčasti. VšZP im poslala na účty spolu 3.836.326,10 eura," uviedla pre TASR štátna zdravotná poisťovňa. Najpočetnejšiu skupinu poistencov, ktorí v prvom štvrťroku 2019 prekročili limit spoluúčasti, tvorili poberatelia invalidného dôchodku, držitelia preukazu ŤZP a invalidní poistenci bez nároku na invalidný dôchodok. VšZP 128.843 poistencom z tejto kategórie vrátila doplatky za lieky, zdravotnícke pomôcky a dietetické potraviny vo výške viac ako 2,4 milióna eura. Poberateľom starobného, výsluhového, predčasného starobného dôchodku a osobám, ktoré dovŕšili dôchodkový vek, ale nevznikol im nárok na dôchodok (42.357 poistencov) sa dostalo viac ako 855.000 eur. Suma vrátených doplatkov za lieky, zdravotnícke pomôcky a dietetické potraviny určená zákonným zástupcom 580 detí vo veku nedovŕšených šesť rokov s preukazom ŤZP predstavuje viac ako 8500 eur. Najvyššia suma hradená poistencovi dosiahla výšku 612,08 eura. Za prvý kalendárny štvrťrok 2019 vráti svojim poistencom doplatky za lieky aj zdravotná poisťovňa Dôvera. Ide o skoro 56.000 poistencov a o sumu vo výške takmer 1,3 milióna eur. "Z celkového počtu poistencov, ktorí majú na vrátenie doplatku nárok je 12.793 dôchodcov, 32.378 držiteľov preukazu ŤZP, 10.638 detí do šesť rokov veku a 187 detí do šesť rokov veku so zdravotným postihnutím. Z celkovej sumy vrátených doplatkov vrátime 260-tisíc eur dôchodcom, 600-tisíc eur držiteľom preukazu ŤZP, 421-tisíc eur deťom do šesť rokov a 3300 eur deťom do šesť rokov so zdravotným postihnutím," povedal pre TASR PR špecialista súkromnej ZP Matej Štepianský. Najvyšší doplatok dá poisťovňa sedemročnému chlapcov, a to vo výške 2896 eur. "Doplatky vrátila aj Union zdravotná poisťovňa, a to 13.390 poistencom. Celková výška bola 296 917,93 eura," potvrdil TASR hovorca Matej Neumann. Ako ďalej priblížil, ťažko zdravotne postihnutých bolo 5624 poistencov, ktorým súkromná zdravotná poisťovňa vrátila viac ako 109-tisíc eur. Detí do šesť rokov bolo 2624, vrátili im doplatky za viac ako 96-tisíc eur. Union ZP rovnako vrátila peniaze aj deťom do šiestich rokov so zdravotným postihnutím. Bolo ich 105, ZP im vrátila 1690 eur. Najvyšší doplatok dala ZP Union 42-ročnému mužovi so cystickou fibrózou, a to vo výške 536,60 eura. Ochranný limit sa vzťahuje na všetky lieky, ktorých úhradu čiastočne hradí poisťovňa. Treba však pamätať na to, že do limitu sa započítava doplatok za najlacnejšiu verziu lieku na trhu. Pokiaľ suma nepresiahne tri eurá, zdravotná poisťovňa ju pripočíta v ďalšom kvartáli.


Polášek s Dodigom sa prebojovali na prestížny turnaj majstrov v Londýne

Polášek je len druhý slovenský deblista v ére samostatnosti, ktorý sa predstaví na turnaji majstrov.

PARÍŽ. Slovenský tenista Filip Polášek s Chorvátom Ivanom Dodigom sa prebojovali na prestížny turnaj majstrov v Londýne (10.-17. novembra). Účasť v 02 aréne si zabezpečili bez ohľadu na výsledok piatkového štvrťfinále podujatia Masters 1000 v Paríži. Americké dvojičky Mike a Bob Bryanovci, ktorí boli v rebríčku ATP Champions Race na siedmom mieste pred Poláškom s Dodigom, totiž ukončili sezónu. Polášek je druhý slovenský deblista v ére samostatnosti, ktorý sa predstaví na turnaji majstrov. V roku 2009 štartoval na záverečnom vrchole sezóny Michal Mertiňák po boku Františka Čermáka, slovensko-český tandem postúpil v londýnskej 02 aréne do semifinále. Je to neuveriteľné, čo sa nám s Ivanom v priebehu piatich mesiacov podarilo. Táto sezóna je celá bláznivá a postup do Londýna to iba podčiarkol. S Ivanom sa nám od začiatku hralo dobre. V roku 1998 si vo dvojhre zahral na turnaji majstrov Karol Kučera. V roku 1987 ešte v ére ČSSR sa Miloslav Mečíř dostal medzi elitnú "smotánku" v singli i v debli. Vo štvorhre sa spoločne s Tomášom Šmídom tešili v londýnskej Royal Albert Hall zo zisku titulu. Polášek zatiaľ nemal veľa času premýšľať o tom, že si prvýkrát v kariére zahrá na turnaji majstrov. "Oficiálne sme sa to dozvedeli až tesne pred našim dnešným štvrťfinálovým zápasom. Je to neuveriteľné, čo sa nám s Ivanom v priebehu piatich mesiacov podarilo. Táto sezóna je celá bláznivá a postup do Londýna to iba podčiarkol. S Ivanom sa nám od začiatku hralo dobre. Ja som bol v júni vo svetovom deblovom rebríčku 80., on bol 35. Bavili sme o tom, že keby sa naše renkingy viac podobali, mohli by hrať spolu aj na veľkých turnajoch. Ani vo sne som však nepočítal s tým, že budeme žať takéto úspechy," povedal v rozhovore pre TASR Polášek. Polášek vlani po päťročnej prestávke reštartoval kariéru a v tejto sezóne má skvelú fazónu. S Dodigom hneď na prvom spoločnom turnaji v tureckej Antalyi postúpili do finále. Na grandslamovom Wimbledone to dotiahli až do semifinále. Na turnaji Masters 1000 v Cincinnati získali cennú trofej po finálovom víťazstve nad svetovými jednotkami Kolumbijčanmi Juanom Sebastianom Cabalom a Robertom Farahom. Ďalší titul vybojovali v Pekingu. Mertiňák, ktorý v minulosti hrával s Poláškovo štvorhru v Davisovom pohári, vyzdvihol výkony bývalého deblového partnera. "Filip dosiahol vynikajúci úspech. Je skvelé, že po desiatich rokoch bude mať Slovensko opäť zastúpenie na turnaji majstrov. Filip s Dodigom dosiahli v priebehu piatich mesiacov naozaj vynikajúce výsledky. Majú skvelú formu a môžu to dotiahnuť veľmi ďaleko aj v Londýne," povedal pre TASR tréner slovenskej ženskej tenisovej jednotky Viktórie Kužmovej.


Reklama, akú Slovensko dávno nemalo. Video, ktoré obletelo svet

Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Britské noviny predpovedajú úspech slovenským teniskám: World success of Slovak sneakers 2. Viete, ako vyzerá svetovo známa fotografia odvážnej skautky a ako vlastne vznikla? His photo travelled around the globe. He got a punch in the face 3. Zoznam dovolenkových destinácií dostupných letecky z Bratislavy sa znova rozširuje: Bratislava offers flights to Corfu 4. Čo zabezpečilo rekordný záujem o Slovenko minulý rok? Slovakia lures tourists 5. V Bratislave sa strieľalo. Malo to tragické následky: Two people die after a shooting in the Ružinov borough of Bratislava 6. Rýchlo stárneme. Manželstvám sa darí viac. Niektoré čísla o Slovákoch prekvapia: The Slovak population is ageing at an ever faster pace 7. Bude mať Bratislava v centre mesta lanovku alebo nie? The state will respond to the cable car project by the end of June 8. K čomu prirovnať zrušenie amnestií? Je to slovenský Watergate: The Constitutional Court approves scrapping Mečiar’s amnesties 9. Snaha Európskej únie a prax: EU roaming fees to end on June 15 – in theory 10. Takúto reklamu Slovensko dávno nemalo. Pozrite si video, ktoré obletelo svet: Czech cyclists and a bear promote Slovakia abroad Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Meteorológovia varujú pred silným vetrom na západnom Slovensku

BRATISLAVA. Na západnom Slovensku môže popoludní fúkať silný vietor. Varuje pred ním Slovenský hydrometeorologický ústav (SHMÚ), ktorý vydal výstrahu prvého stupňa. Platiť má od 15.00 do 19.00 hodiny. V západnejších okresoch meteorológovia očakávajú ojedinele vietor, ktorý v nárazoch môže mať rýchlosť 18 - 20 metrov za sekundu, čo predstavuje 65 až 70 kilometrov za hodinu. "Táto rýchlosť predstavuje potenciálne nebezpečenstvo pre ľudské aktivity," upozorňuje SHMÚ na svojom webe.


Slovan splnil povinnosť. Moha však ukázal sebectvo a ležérnosť

BRATISLAVA. Futbalisti Slovana Bratislava už ďalšiu blamáž v európskych pohároch nedopustili. Po domácom triumfe 2:1 vyhrali na ihrisku kosovského KF Feronikeli 2:0 a postúpili do tretieho predkola Európskej ligy. V ňom nastúpia v stredu 7. augusta o 20.15 na Tehelnom poli proti slabšiemu tímu zo súboja druhého predkola Ligy majstrov Dundalk - Karabach. V prvom zápase sa zrodila remíza 1:1. Je otázne, či sa zápas odohrá aj s divákmi, keďže fanúšikovia Slovana v domácom súboji proti Feronikeli vytiahli politický transparent a skandovali pokriky, za ktoré Európska futbalová únia (UEFA) spravidla udeľuje tresty. Hektické obdobie, v ktorom slovanisti vypadli v 1. predkole Ligy majstrov so Sutjeskou Nikšić z Čiernej Hory, si odniesol najskôr tréner Martin Ševela a potom aj jeho srbský asistent Vladimir Radenkovič. Dočasným trénerom sa stal Ján Kozák mladší, pod ktorého vedením sú slovanisti stopercentní. Za sedem dní vyhral so Slovanom štyri zápasy. Dva proti Feronikeli, ďalej v sobotu v najvyššej domácej súťaži proti Michalovciam 3:0 a v nedeľu s druholigovou juniorkou zdolal Skalicu 4:0. Kozák najskôr po domácom víťazstve nad Feronikeli 2:1, po ktorom diváci vypískali hráčov, pomenoval veci, o ktorých sa dovtedy mlčalo. "Som rozladený. Aj keď som už tréner, veľa vecí si pamätám ako hráč a niektoré mi prekážajú. Najmä to, čo sa deje na ihrisku i v kabíne,"    naznačil Kozák. Pokračoval, že tímu chýba srdce, disciplína a hráči sa nerešpektujú tak, ako by sa mali. O tri dni neskôr vybehol na Tehelné pole iný a aktívnejší Slovan, ktorý zdolal Michalovce 3:0. Zlepšenie potvrdili slovanisti aj v Kosove. Hrali účelne a konečne aj zodpovedne. Tak ako sa v Európe má hrať. "Veci, na ktorých sme pracovali posledné dva dni, preniesli hráči na ihrisko. Najviac ma teší, že vnímajú, čo od nich chceme. Do bodky splnili taktické zámery," vravel Kozák pre web Slovana. Kozák taktike prispôsobil aj zostavu. Ani v odvete nemohol počítať s dvojicou srbských futbalistov Dejan Dražič a Aleksandar Čavrič, ktorí rešpektovali želanie srbskej vlády, aby proti kosovskému tímu pre pretrvávajúce napätie medzi oboma krajinami nenastúpili. V strede obrany sa pri kapitánovi Vasilovi Božikovovi udomácňuje letná posila Myenty Abena. Na ľavom kraji dostal pred Arťomom Suchockim prednosť Vernon de Marco. Za štyri dni to bol jeho tretí zápas. Plnú minutáž odohral v nedeľu za juniorku proti Skalici a približne dvadsať minút zvládol aj v sobotu za prvý tím proti Michalovciam. Za dôveru sa trénerovi odvďačil ideálne, v 19. minúte si nabehol na rohový kop Holmana a hlavou skóroval. Kozák na pozíciu defenzívneho stredopoliara namiesto vykartovaného Marina Ljubičiča zaradil stopéra Kenana Bajriča. Aj týmto krokom ukázal, že mu pôjde skôr o výsledok ako umelecký dojem. "Niektorí by si možno priali aj viac gólov, ale dôležité sú víťazstvá. V prvom rade treba pracovať na automatizmoch v defenzíve a organizácii hry, postupne príde aj viac gólov," vravel Kozák po zápase. Vedľa Bajriča hral De Kamps, ktorý urobil množstvo špinavej roboty. Odoberal súperom lopty, behal a bojoval. "Je to najlepší hráč Slovana v zápase," tvrdil na RTVS spolukomentátor Róbert Paldan. Pred nimi hral David Holman, ktorý zahrával väčšinu štandardných situácií. Maďarský reprezentant ukazuje, že je silný na lopte. Limituje ho však menšia výbušnosť. V druhom polčase predviedol cit na výber miesta a pridal poisťujúci druhý gól. Po najkrajšej akcii zápasu. Moha z ľavej strany zaviedol loptu do stredu, prihral ju Šporarovi, ktorý z prvej uvoľnil Holmana. Ten ľavačkou prestrelil domáceho brankára. Feronikeli má ročný rozpočet 1,5 milióna eur a vzhľadom na kvalitu kádra by na Slovensku bojoval o záchranu v prvej lige. Jeho hráči boli proti Slovanu takmer neškodní. V každom polčase si vypracovali jednu príležitosť. Aj to skôr po zaváhaniach obrany Slovana. Kým pri prvej možnosti bola Greifova povinnosť kryť strelu z veľkého uhla, pri druhej brankár Slovana ukázal skvelý reflex a svoj tím podržal. "V našej hre bolo potrebné srdce, vrátila sa do nej súbojovosť. To sú základné veci, bez ktorých nemôžete uspieť. Tréner Kozák bazíruje na defenzíve, zlepšili sme ju," uviedol Greif. Druhý hviezdny moment Greif ukázal, keď s pokojom chytil centrovanú loptu a 40-metrovým vyhodením poslal do brejku Mohu. Maročan však v súboji jeden na jedného tak dlho váhal, že ani nezakončil. Kým pred pol rokom bol Moha hlavným ťahúňom Slovana, v posledných týždňoch sa na ihrisku trápi. Situácie si často komplikuje, hrá sebecky a ležérne. Keď má prihrať, zbytočne kľučkuje. Keď sa žiada individuálny prienik, zase prihráva. Má veľké futbalové prednosti, ale nie je tímovým hráčom. Je presným opakom De Kampsa, s ktorým mali po zápase menšiu výmenu názorov. Holandský stredopoliar možno nemá toľko talentu, ale oduševnenosťou a zápalom je pre mužstvo oveľa cennejší. Málo výrazný bol krídelník Erik Daniel, ktorý v sobotu žiaril v súboji proti Michalovciam. Prvýkrát zo štyroch súbojov Slovana v tohtoročných európskych pohároch nestrelil gól Šporar. Bol však nebezpečný a mal k nemu párkrát veľmi blízko.


Nariadenie EÚ o ochrane osobných údajovsa nedotkne zvarejňovania rozsudkov

Súdy sú povinné za podmienok a v rozsahu podľa zákona č. 757/2004 Zbierky zákonov o súdoch zverejňovať a sprístupňovať svoje rozhodnutia.

BRATISLAVA. Slovenské súdy budú zverejňovať súdne rozsudky na webových stránkach spravovaných Ministerstvom spravodlivosti SR (MS SR) naďalej tak, ako boli zverejňované doteraz. MS SR bude v súvislosti s novým nariadením Európskej únie o ochrane osobných údajov (GDPR) postupovať na základe osobitných predpisov a vyhlášok rezortu spravodlivosti SR. Informovala v utorok TASR hovorkyňa MS SR Zuzana Drobová. "Zverejňovanie plánovaných súdnych pojednávaní predstavuje záujem prevádzkovateľa poskytovať verejnosti informácie o plánovaných súdnych pojednávaniach na základe Vyhlášky č. 543/2005 Zbierky zákonov Ministerstva spravodlivosti Slovenskej republiky o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy. Rovnako rozsudky (rozhodnutia) sa budú zverejňovať aj naďalej za tých podmienok, ako sú dané platnou právnou úpravou," vysvetlila Drobová. Ako ďalej uviedla hovorkyňa, osobitný zákon stanovuje, že súdy sú povinné za podmienok a v rozsahu podľa zákona č. 757/2004 Zbierky zákonov o súdoch zverejňovať a sprístupňovať svoje rozhodnutia. "Podrobnosti o zverejňovaní súdnych rozhodnutí upravuje Vyhláška č. 482/2011 Zbierky zákonov MS SR o zverejňovaní súdnych rozhodnutí a Inštrukcia č. 24/2011 o zverejňovaní a anonymizácii súdnych rozhodnutí," upresnila Drobová. Podľa jej vyjadrenia ak sa však zistí, že anonymizácia nebola vykonaná v súlade s uvedenými osobitnými predpismi, bude zo strany súdov vykonaná oprava. V ostatných prípadoch zverejnené súdne rozsudky budú zverejnené aj naďalej tak, ako boli zverejnené v súlade s vyššie spomenutými osobitnými predpismi. V piatok 25. mája vstúpilo do platnosti nové nariadenie Európskej únie o ochrane osobných údajov (GDPR). Okrem iného umožní občanom zmazať svoje osobné údaje, ktoré sú uložené u on-line dodávateľov a prevádzkovateľov sociálnych sietí. Nariadenie zavádza aj možnosť udeľovať pokuty pre tých, ktorí nebudú dodržiavať pravidlá. Sankcie sa môžu vyšplhať až do výšky 20 miliónov eur.


Tréner Venezuely po výhre nad Argentínou ponúkol rezignáciu, Messi sa zranil

BRATISLAVA. Argentínska futbalová reprezentácia prehrala v prípravnom zápase s Venezuelou 1:3. Tréner víťazného tímu Rafael Dudamel po prekvapujúcom triumfe v Madride ponúkol svoju rezignáciu. Kouča pobúrilo, že počas pobytu v Španielsku jeho tím zneužili na politické účely. "V pondelok budem viesť Venezuelu v prípravnom zápase s Katalánskom v Girone. O tom, či zostanem vo funkcii trénera aj v ďalších mesiacoch, sa však rozhodne až po rozhovoroch s predstaviteľmi Venezuelskej futbalovej federácie," citovala slová Dudamela agentúra AP. Politická situácia vo Venezuele je po vlaňajšom znovuzvolení Nicolasa Madura za prezidenta napätá. Približne 50 krajín sveta podporuje vodcu venezuelskej opozície Juana Guaidóa. Ten sa v januári vyhlásil za dočasného prezidenta Venezuely s odôvodnením, že znovuzvolenie Madura bolo protizákonné. Po prvý raz od vlaňajších MS v Rusku sa v argentínskom drese predstavil Lionel Messi. Útočník FC Barcelona odohral celé stretnutie a poranil si slabiny, po jeho skončení nedokázal zakryť bolestivé výrazy v tvári. Dĺžka jeho absencie zatiaľ nie je známa. Podľa oficiálneho vyjadrenia Argentínskej futbalovej asociácie však bude Messi pre poranené slabiny chýbať národnému tímu v najbližšom prípravnom stretnutí proti Maroku (26. marca). Góly: 59. L. Martinez - 6. Rondon, 44. Murillo, 75. J. Martinez (11 m) Gól: 4. Cueva Gól: 31. Cincotta Góly: 52. Jimenez (11 m), 64. Moreno, 65. Lozano - 69. Castillo


NAKA obvinila dvoch manažérov národnej banky

BRATISLAVA. Národná kriminálna agentúra (NAKA) obvinila dvoch manažérov NBS, informuje o tom polícia na svojej facebookovej stránke. Manažérov obvinili zo zneužitia právomoci verejného činiteľa. "Obzvlášť závažného zločinu sa mali dopustiť protiprávnym rozhodnutím o zavedení nútenej správy jednej z poisťovní. Výkon funkcie členov štatutárneho orgánu poisťovne bol týmto rozhodnutím pozastavený. Nahradil ich nútený správca, vymenovaný NBS, ktorému mali dať súhlas na podanie návrhu na vyhlásenie konkurzu poisťovne," píšu policajti. Obvineným Ivanovi B. a Monike I. hrozí v prípade dokázania viny trest odňatia slobody na 10 až 20 rokov. Stíhaní sú na slobode. "NBS žiadnu oficiálnu informáciu (uznesenie) k obvineniu od vyšetrovateľa zatiaľ nedostala. Informáciu má NBS len z médií, čo nepostačuje na zodpovedné vyjadrenie sa k uzneseniu vyšetrovateľa," uviedla v stanovisku pre TASR vedúca komunikačného oddelenia NBS Jana Kováčová. Obvinenie súvisí s košickou poisťovňou Rapid life, na ktorú NBS uvalila nútenú správu ešte v lete 2017. Situácia okolo poisťovne je veľmi neprehľadná. Polícia totiž vlani obvinila Ivana B. Pôvodne za to, že v rokoch 2015 a 2016 dostal od predstaviteľov Rapid life štyritisíc eur, aby bola NBS miernejšia pri kontrolách a pokutovaní poisťovne. Vraj si vypýtal aj ďalších 10-tisíc eur. Teraz zas polícia tvrdí, že úradníci poisťovňu poškodili. Ďalej sa nepohol ani konkurz poisťovne. Nútená správkyňa Irena Sopková zistila, že poisťovňa má miliónové dlhy, žiaden majetok a peniaze dlhuje asi 15-tisíc klientom. Ešte v roku 2017 preto podala Sopková návrh na vyhlásenie konkurzu, ale odvtedy sa opakovane menili konkurzní správcovia a konkurz je preto ešte stále len na začiatku, keď správca iba vyhodnocuje prihlásené pohľadávky. Poisťovňa sa navyše súdi so štátom. Súd už rozhodol, že NBS porušila zákon pri vydávaní licencie pre Rapid life, ale výška odškodnenie sa počíta v osobitnom súdnom procese. Ten zatiaľ neskončil. NBS sa bráni, že zákon neporušila. Bývalí majitelia a manažéri poisťovne argumentujú, že ak by od NBS vysúdili odškodné, dokážu vyplatiť klientom dlžné poistné plnenie. Aj ich však polícia vyšetruje pre podozrenie, že neodborným riadením firmy a čudnými prevodmi majetku zavinili jej bankrot.


Ministerstvo škostva zbiera podnety na skvalitnenie výučby matematiky

Absolventi majú slabé analytické a kritické myslenie, neovládajú postupy a stratégie riešenia problémov.

BRATISLAVA. Ministerstvo školstva, vedy, výskumu a športu SR eviduje požiadavku a nároky vysokých škôl a zamestnávateľov na kvalitnejšie vedomosti a schopnosti absolventov stredných škôl v oblasti matematiky. Preto sa rezort školstva rozhodol riešiť túto požiadavku otvorením diskusie, ktorá sa bude zameriavať na skvalitnenie matematického vzdelávania žiakov. Rezort školstva poznamenal, že priebežne eviduje zvyšujúci sa počet maturantov z matematiky. "S tým súvisí aj pripravované zavedenie povinnej maturity z matematiky pre gymnázia a vedné STEM odbory (prírodné, technické a lekárske vedy) v dvoch úrovniach - akademickej a aplikovanej," uviedol odbor komunikácie a protokolu rezortu školstva. V prípade aplikovanej úrovne by podľa Ministerstva školstva malo ísť o maturitu v kontexte matematickej gramotnosti. "Ide nám o to, aby absolventi stredných škôl získali matematickú a finančnú gramotnosť predovšetkým pre bežný život," priblížil rezort školstva. Momentálne je táto myšlienka v štádiu zasadnutí odbornej komisie. Vysoké školy a zamestnávatelia v posledných rokoch registrujú klesajúcu úroveň matematickej gramotnosti absolventov stredných škôl. Kritická situácia je najmä v STEM odboroch na vysokých školách. Podľa predsedu Výboru Národnej rady SR pre vzdelávanie, vedu, mládež a šport Ľubomíra Petráka (Smer-SD), ak nechceme byť na konci celoeurópskeho vývoja, musíme k zmenám pristúpiť čím skôr. Dušan Šveda zo Slovenskej matematickej spoločnosti poznamenal, že cieľom je skvalitniť matematické vzdelávanie tak, ako to požadujú vysoké školy a zamestnávatelia. "V prvom rade chceme zmeniť spôsob vyučovania. Matematika sa má tvoriť, matematika sa nemá učiť," povedal Šveda s tým, že takýchto opatrení je viac. Ide napríklad aj o vzdelávanie učiteľov. "Povinná maturita je v tomto procese niekde na konci. Ak sa nám podarí kroky, ktoré navrhujeme, urobiť, potom na konci tohto procesu môžeme zaviesť povinnú maturitu z matematiky," poznamenal Šveda. Podľa neho by jej povinnosť mala byť zavedená najneskôr do roku 2025 s tým, že by bola dvojúrovňová. Prvý viceprezident Republikovej únie zamestnávateľov Mário Lelovský uviedol, že zamestnávatelia registrujú výrazný rozdiel medzi požadovanou úrovňou a reálnym stavom v matematickej gramotnosti zamestnancov pri vstupe na trh práce. Poznamenal, že "absolventi majú slabé analytické a kritické myslenie, neovládajú postupy a stratégie riešenia problémov. Bez matematiky skrátka nedosiahneme výrazný pokrok v digitálnych zručnostiach." Podľa neho ak chceme zvládnuť digitálnu transformáciu, musí sa skvalitniť matematické vzdelávanie.


Na Ústavný súd sa v ďalšej voľbe hlási 25 kandidátov

Poslanci budú z kandidátov vyberať v máji.

BRATISLAVA. O post ústavného sudcu sa v novej voľbe uchádza 25 kandidátov. Informoval o tom predseda parlamentného ústavnoprávneho výboru Róbert Madej (Smer). Väčšina z uchádzačov kandiduje opätovne, traja z nich sú novými kandidátmi. Kandidátmi na sudcov Ústavného súdu (ÚS) SR sú Pavol Boroň, Katarína Čechová, Anton Dulak, Robert Šorl, Peter Straka, Ladislav Duditš, Libor Duľa, Martin Vernarský, Michal Matulník, Martina Jánošíková, Michal Ďuriš, Dagmar Fillová, Eva Fulcová, Boris Gerbery, Eva Kováčechová, Štefan Kseňák, Peter Melicher, Soňa Mesiarkinová, Edita Pfundtner, Radoslav Procházka, Zuzana Pitoňáková, Marek Tomašovič, Monika Jurčová, Vieroslav Júda a Patrik Palša. Jurčová, Júda a Palša sú novými kandidátmi, ostatní sa uchádzajú o post ústavného sudcu opätovne. Madej dúfa, že sa v pléne podarí zvoliť potrebný počet kandidátov. Niektorí z kandidátov prídu na verejný híring tretíkrát. Vypočúvanie by sa malo konať 2. a 3. mája. Madej vysvetlil, že je zákonnou povinnosťou výboru pozvať každého uchádzača, očakáva preto, že sa prídu opakovane predstaviť. Predseda výboru zároveň pripúšťa, že sa môžu obmeniť otázky pre uchádzačov, a očakáva, že aj pri ďalšom vypočúvaní sa poslanci zhodnú na časovom limite na vystúpenia uchádzačov. "Budeme sa najprv v koalícii baviť, uvidíme, nevylučujem nejaké rokovania," odpovedal predseda poslaneckého klubu SNS Tibor Bernaťák na otázku o prípadných dohodách s opozíciou v súvislosti s navolením dostatočného počtu kandidátov na sudcov ÚS. Poslanec parlamentu Ondrej Dostál (SaS) podľa vlastných slov obdivuje ľudí, ktorí sa opakovane prihlásili do voľby a už dvakrát neboli zvolení. "Vnímam to predovšetkým ako dôsledok prílišnej politizácie procesu voľby kandidátov na ústavných sudcov," uviedol. Poslanec predpokladá, že politizácia procesu je tiež dôvodom, pre ktorý sa viacerí kvalitní uchádzači neprihlásili ani do jednej voľby. Voľba kandidátov na ústavných sudcov sa má uskutočniť na májovej schôdzi parlamentu, ktorá sa začne 9. mája. Parlament už volil kandidátov dvakrát, stále však nevybral dostatok uchádzačov. V prvom hlasovaní nezvolili poslanci nikoho, v druhom vybrali osem kandidátov, z ktorých má prezident vymenovať nových sudcov Ústavného súdu. Má z nich vybrať štyroch. Naďalej však nebude na Ústavnom súde plný počet sudcov (13). Parlament mal zvoliť 18 kandidátov a ponúknuť ich prezidentovi. Na takom vysokom počte sa však nedokázali poslanci zhodnúť. Poslanci tak musia voliť znovu. Momentálne sú na Ústavnom súde SR štyria sudcovia, deviatim sa skončilo funkčné obdobie v polovici februára.